Tsaɖiɖi Yi El Salvador | Dukɔwo Kple Amewo\nGBE BUBU Afrikaans Albanian Amharic Arabic Armenian Bulgarian Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Chitonga Croatian Czech Danish Dutch Estonian Eŋlisi Eʋegbe Finnish Franse Georgian German Greek Hebrew Hiligaynon Hungarian Iloko Indonesian Italian Japanese Kinyarwanda Kirghiz Kirundi Korean Latvian Lingala Lithuanian Macedonian Malagasy Maltese Norwegian Polish Portuguese Romanian Russian Sepedi Serbian Serbian (Roman) Sesotho (Lesotho) Setswana Silozi Sinhala Slovak Slovenian Spanish Swahili Swedish Tagalog Thai Tigrinya Tsonga Turkish Twi Ukrainian Vietnamese Xhosa Zulu\nTsaɖiɖi Yi El Salvador\nESI Spaintɔwo va ɖo du si woyɔna egbea be El Salvador me anɔ abe ƒe 500 kloe nye esi va yi ene la, to si me tɔwo sɔ gbɔ wu le anyigba ma dzi la yɔa dua be Cuscatlán, si gɔmee nye “Kpe Xɔasiwo Ƒe Anyigba.” Egbea la, El Salvadortɔ akpa gãtɔ nye anyigba ma dzi vi dzidziwo kple Europatɔ siwo ʋu va tsi afi ma ƒe dzidzimeviwo.\nEl Salvadortɔwo nye dɔ sesẽ wɔlawo, wodoa vivi ɖe ame ŋu, wowɔ ame eye wobua ame hã ŋutɔ. Wodoa gbe na wo nɔewo bubutɔe be “Buenos días” (ŋdi na wò) alo “Buenas tardes” (ŋdɔ na wò) hafi dzea dzeɖoɖo gɔme alo gena ɖe nudzraƒewo. Gawu la, El Salvadortɔ siwo le kɔƒewo me kple du suewo me la bunɛ be enye amemabumabu be woato ame ŋu gbemadomadoe.\nKɔfi-gbledede wɔ akpa gã aɖe le El Salvador ƒe ŋutinya me\nNuɖuɖu siwo ŋu El Salvadortɔwo kpɔa dzidzɔ ɖo wu la dometɔ ɖekae nye pupusa. Nuɖuɖu sia nyea abolo aɖe si wotsɔ bliwɔ (alo mɔli) wɔ, si me wodea kesu (cheese alo fromage), ayi, halã kpakple nudonui bubuwoe. Zi geɖe la, wotsɔa timati tutu kple curtido, si wowɔna kple amagbe ƒomevi aɖe, sabala, karɔt kple vinegar si me nu ʋeʋĩwo le ɖunɛ. Togbɔ be dua me tɔ aɖewo zãa nuɖuhɛ kple gaflo tsɔ ɖua pupusa hã la, asi koŋue wotsɔ ɖunɛ.\nPupusas nye El Salvadortɔwo ƒe nuɖuɖu veviwo dometɔ ɖeka\nLos Tercios Tsitsetse, Suchitoto\nÈNYAA? Woyɔ El Salvador be dzotowo ƒe anyigba. Dzoto 20 kple edzivɔwoe le dua me, eye wo dometɔ aɖewo gawóna kokoko. Dzotowo ƒe wówowoe na be agakpe tsrala siwo le dzogoe ade me va dzɔ. Los Tercios Tsitsetse sina tsoa agakpe siawo tame.\nYehowa Ðasefo siwo wu 38,000 ye le El Salvador, eye wole hame siwo ade 700 me. Wofiaa Biblia ame 43,000 le Spaingbe, Eŋlisigbe kple El Salvador Tokunɔgbe me.\nAmewo ƒe agbɔsɔsɔ: 6,267,000\nFiadu: San Salvador\nYame ƒe nɔnɔme: Yame xɔa dzo ŋutɔ le ƒutanutowo kple dua ƒe nuto ɖiabuwo me; eye yame fana le tonutowo me\nAnyigba: Dua ƒe akpa gãtɔ nye to siwo tame le gbadza\nNyateƒee alo aʋatsoe.\nA. El Salvador ye nye Titina Amerika dukɔwo ƒe suetɔ kekeake.\nB. El Salvador ye nye Titina Amerika dukɔ si me amewo mimi ɖo wu.\nD. Nu ʋeʋĩwo nɔa El Salvadortɔwo ƒu nuɖuɖuwo me fũu.\nÐ. Kɔfi-gbledede wɔ akpa gã aɖe le El Salvador ƒe ŋutinya me.\nŊuɖoɖoa: A, B kple Ð nye nyateƒe; D ya nye aʋatso. Elabena amedzro siwo vaa El Salvador la dometɔ akpa gãtɔ gblɔna be nu ʋeʋĩwo sua woƒe nuɖuɖuwo nyuie wònɔa ɖoɖo nu.


“Du La Ƒe Ŋkɔ Anye: Yehowa Le Afi Ma”—Ezekiel 48:35\n“Du La Ƒe Ŋkɔ Anye: Yehowa Le Afi Ma”\nNYA VEVITƆ: Nu si du la kple nu si wodzɔ la fia\n1, 2. (a) Anyigbaa ƒe akpa tɔxɛ kae wòle be woaɖe ɖe vovo? (Kpɔ foto si le akpaa dzi.) (b) Kakaɖedzi kae ŋutegaa na aboyomeawo?\nLE ŊUTEGA mamlɛtɔ me la, Ezekiel kpɔ anyigbaa ƒe akpa aɖe si woɖe ɖe vovo be woazã le mɔ tɔxɛ aɖe nu. Wodzɔ akpa si woɖe ɖe vovo la na Yehowa, ke menye abe domenyinu ene na Israel-viwo o. Ezekiel gakpɔ du ɖedzesi aɖe si wotsɔ ŋkɔ tɔxɛ aɖe na. Ŋutegaa ƒe akpa sia na aboyomeawo ka ɖe edzi vevie be: Yehowa anɔ kpli yewo ne yewotrɔ gbɔ va yewo denyigba lɔlɔ̃a dzi.\n2 Ezekiel ɖɔ anyigba si wodzɔ na Yehowa la tsitotsito na mí. Na míaƒo nu tso ŋutega sia si afia nu vevi aɖe mí Yehowa subɔla siwo li egbea la ŋu.\n‘Adzɔ Kɔkɔe Si Kpe Ðe Du La Ƒe Anyigba Ŋu’\nNUFIAMEÐAKA 21A: “Anyigba Si Miaɖe Wòanye Adzɔ La”\n3. Anyigba ƒe akpa vovovo atɔ̃ kawoe Yehowa na woɖe ɖe vovo, eye nu kae wozã wo na? (Kpɔ aɖaka si nye “Anyigba Si Miaɖe Wòanye Adzɔ La.”)\n3 Wodzidze anyigbaa ƒe akpa tɔxɛ sia tso dziehe va anyiehe wòle abɔklugui 25,000 (kilometa 13) eye tso ɣedzeƒe va ɣetoɖoƒe hã le abɔklugui 25,000. Woyɔ anyigba sia si le dzogoe ene me la be ‘teƒe blibo si wodzɔ.’ Womae ɖe akpa etɔ̃ me tso ɖusime yi miame. Wotsɔ akpa si le etame la na Lewi viwo, wogblẽ akpa si le dome la ɖi na gbedoxɔa kple nunɔlawo. Akpa eve siawoe nye “adzɔ kɔkɔe” la. Akpa sue si le ete, alo “teƒe mamlɛa” anye “teƒe si tsi anyi na du haho la.” Anye dua me nɔlawo tɔ.—Eze. 48:15, 20.\n4. Nu kawoe míate ŋu asrɔ̃ tso nu sia si wodzɔ na Yehowa la me?\n4 Nu kawoe míate ŋu asrɔ̃ tso nu sia si wodzɔ na Yehowa la me? Esi wotso anyigba ƒe akpa aɖe ɖi gbã wònye nudzɔdzɔ tɔxɛ eye emegbe hafi woɖe esi nye Israel-toawo tɔ ta la, Yehowa to esia dzi ɖee fia be ele be akpa sia si wotso ɖi na gbɔgbɔmenuwo la, naxɔ nɔƒe gbãtɔ le anyigba la dzi. (Eze. 45:1) Mewɔ nuku o be, aboyomeawo srɔ̃ nu vevi aɖe tso ɖoɖo si nu woma anyigbaa ɖo la me. Ele be woatsɔ Yehowa subɔsubɔ aɖo nɔƒe gbãtɔ le agbe me. Egbea, míawo hã míebua nu siwo míewɔna tsɔ subɔa Mawu, abe eƒe Nyaa sɔsrɔ̃, Kristotɔwo ƒe kpekpewo dede kple gbeƒãɖeɖedɔa ene be woawoe le vevie. Ne míesrɔ̃ Yehowa eye míetsɔ nu siwo le vevie wu ɖo nɔƒe gbãtɔ la, esia awɔe be mawusubɔsubɔ anɔ vevie na mí ne míele míaƒe gbe sia gbe dɔwo wɔm.\n“Du La Nanɔ Etitina”\n5, 6. (a) Ame ka tɔe nye du la? (b) Nu kae dua mefia o, eye nu ka tae?\n5 Xlẽ Ezekiel 48:15. Nu kae “du la” kple anyigba si ƒo xlãe la fia? (Eze. 48:16-18) Le ŋutegaa me la, Yehowa gblɔ na Ezekiel be: ‘Teƒe si anye dua tɔ la anye Israel ƒe aƒe blibo la tɔ.’ (Eze. 45:6, 7) Eya ta du la kple anyigba si ƒo xlãe la mekpe ɖe “adzɔ kɔkɔe” si nye akpa si ‘wodzɔ na Yehowa’ la ŋu o. (Eze. 48:9) Esi esia le susu me na mí la, na míalé ŋku ɖe ɖoɖo siwo le dua me la ŋu ne míakpɔ ɖa be nu kae míate ŋu asrɔ̃ tso eme egbea hã.\n6 Hafi míanya nu siwo míate ŋu asrɔ̃ tso du sia ŋu la, gbãa, ele be míanya nu si du sia mate ŋu anye o. Mefia Yerusalem dua kple eƒe gbedoxɔ si wogbugbɔ tso la o. Nu ka tae? Elabena gbedoxɔ mele du si Ezekiel kpɔ le ŋutegaa me la me o. Azɔ hã, dua mefia du bubu aɖe si le Israel-nyigba si wogbugbɔ ɖo te la dzi o. Nu ka tae? Elabena aboyome siwo trɔ gbɔ alo wo viwo metso du aɖeke si ɖi esi woɖɔ le ŋutegaa me la me o. Tsɔ kpe ɖe eŋu la, dua mefia du aɖe si le dziƒo o. Nu ka tae? Elabena wotui ɖe anyigba si “woɖo na amehawo [alo, menye teƒe kɔkɔe o]” la dzi. Anyigba si woɖo na amehawo la to vovo tso esi woɖe ɖe vovo na tadedeagu dzadzɛa gbɔ.—Eze. 42:20.\n7. Nu kae nye du si Ezekiel kpɔ la, eye nu kae wòle tsitre ɖi na? (Kpɔ foto si le nyati sia ƒe gɔmedzedze.)\n7 Ekema nu kae nye du si Ezekiel kpɔ la? Ðo ŋku edzi be ŋutega si me wòkpɔ dua le la ke mee wòkpɔ anyigba la hã le. (Eze. 40:2; 45:1, 6) Mawu ƒe Nyaa gblɔ be anyigba ma le tsitre ɖi na gbɔgbɔmenyigba aɖe, eya ta dua hã le tsitre ɖi na gbɔgbɔmedu aɖe. Kpuie ko la, nu kae nya “du” fia? Nya ma fia ame siwo wɔ ɖeka siwo wowɔ ɖoɖowo na be woazɔ ɖe wo dzi. Eya ta du si Ezekiel kpɔ si me nuwo le ɖoɖo nu le—si le dzogoe ene me si ƒe akpa sia akpa sɔ—la anya fia dziɖuɖu si me nuwo le ɖoɖo nyui nu le.\n8. Afi ka alo teƒe kae dziɖuɖu sia ƒe dɔwo yia edzi le, eye nu ka tae?\n8 Afi ka alo teƒe kae dziɖuɖu sia ƒe dɔwo yia edzi le? Ŋutega si Ezekiel kpɔ ɖee fia be gbɔgbɔmenyigba la dzie du sia ƒe dɔwɔnawo nɔ edzi yim le. Eya ta dziɖuɖu sia ƒe dɔwɔnawo le edzi yim egbea le Mawu ƒe amewo dome. Ke nu kae du si wotso ɖe anyigba si woɖo na amehawo alo, anyigba si mele kɔkɔe o dzi la fia? Eɖoa ŋku edzi na mí be dua mele dziƒo o, ke boŋ anyigba dzie emedɔwɔnaawo le edzi yim le, ale be wòaɖe vi na ame siwo katã le gbɔgbɔmeparadisoa me.\n9. (a) Ame kawoe le ŋgɔ xɔm le anyigba ma dzi egbea? (b) Nu kae Yesu awɔ le Ƒe Akpe Ðeka Dziɖuɖua me?\n9 Ame kawoe le ŋgɔ xɔm le anyigba ma dzi? Le ŋutega si Ezekiel kpɔ me la, woyɔ ame si nɔ ŋgɔ xɔm le dua me la be “amegã la.” (Eze. 45:7) Enye dzikpɔla le ameawo dome, gake menye nunɔla loo alo Lewitɔ o. Amegã sia nana míeɖoa ŋku dzikpɔla siwo le hameawo me egbea siwo wometsɔ gbɔgbɔ si ami na o la dzi. Gbɔgbɔme alẽkplɔla siwo tso ‘alẽ bubuawo’ dome, siwo léa be na ame la nye Mawu subɔla siwo bɔbɔa wo ɖokuiwo ɖe Kristo ƒe dziƒodziɖuɖu te. (Yoh. 10:16) Le Ƒe Akpe Ðeka Dziɖuɖu si le ŋgɔ gbɔna me la, Yesu atia hamemetsitsi alo ‘amegã’ siwo dze eye wòatsɔ wo aɖo dɔwo nu le “anyigba blibo la dzi.” (Ps. 45:16) Le Dziƒofiaɖuƒea ƒe mɔfiafia te la, woakpɔ Mawu ƒe amewo ƒe nuhiahiãwo gbɔ le Ƒe Akpe Ðeka Dziɖuɖua me.\n“Yehowa Le Afi Ma”\n10. Dua ƒe ŋkɔ ɖe, eye kakaɖedzi kae esia naa ame?\n10 Xlẽ Ezekiel 48:35. Dua ƒe ŋkɔe nye “Yehowa Le Afi Ma.” Ŋkɔ sia naa kakaɖedzi ame be Yehowa li kple du sia. Esi Yehowa na Ezekiel kpɔ du sia si le anyigbaa titina la, eto esia dzi le gbɔgblɔm na aboyomeawo be: ‘Maganɔ kpli mi ake!’ Nya sia de dzi ƒo na ame ŋutɔ!\n11. Nu kawoe míate ŋu asrɔ̃ tso Ezekiel ƒe ŋutega si ku ɖe dua kple eƒe ŋkɔ si ŋu gɔmesese tɔxɛ le la me?\n11 Nu kawoe míate ŋu asrɔ̃ tso Ezekiel ƒe ŋutegaa ƒe akpa sia me? Ŋkɔ si le kpɔɖeŋudu si me nuwo le ɖoɖo nyui nu le ŋu la nana mí Mawu subɔla siwo li egbea míekana ɖe edzi be Yehowa li kple esubɔla siwo le anyigba dzi egbea, eye wòayi edzi anɔ kpli wo. Ŋkɔ sia si ŋu gɔmesese le la gatea gbe ɖe nyateƒenya vevi aɖe dzi na mí be: Menye ɖe wotso dua be wòana amewo nakpɔ ŋusẽ o, ke boŋ be wòana woawɔ ɖe Yehowa ƒe mɔfiame siwo me lɔlɔ̃ le la dzi. Le kpɔɖeŋu me, Yehowa mena ŋusẽ ame siwo le ŋgɔ xɔm la be woama anyigbaa abe ale si amegbetɔ dzrowo abui ene o. Ke boŋ Yehowa di be ame siwo le ŋgɔ xɔm la nade bubu ale si ye ŋutɔ yena woma anyigbaa alo mɔnukpɔkpɔ si yena ye subɔla siwo dome ‘ame dahewo’ hã le la ŋu.—Lod. 19:17; Eze. 46:18; 48:29.\n12. (a) Nu kae ɖe dzesi le du sia ŋu, eye nu kae esia fia? (b) Nu vevi ka dzie ŋutegaa ƒe akpa sia ɖoa ŋkui na Kristotɔ siwo nye dzikpɔlawo?\n12 Nu kae gaɖe dzesi le du si wotsɔ ŋkɔ na be “Yehowa Le Afi Ma” la ŋu? Le blema la, wotɔa kpɔ siwo nu agbo ʋɛ aɖewo nɔna be wòakpɔ dua ta, gake agbo 12 sɔŋ ye le du sia ɖeɖe ŋu! (Eze. 48:30-34) Esi agboawo sɔ gbɔ (etɔ̃ le dzogoe eneawo ƒe akpa sia akpa) le dua ŋu ta la, efia be Mawu subɔlawo katã ate ŋu ate ɖe ame siwo xɔa ŋgɔ le dua me la ŋu bɔbɔe. Tsɔ kpe ɖe eŋu la, agbo 12 siwo le dua ŋu la te gbe ɖe edzi be ame sia ame, “Israel ƒe aƒe blibo la” ate ŋu ate ɖe ame siwo xɔa ŋgɔ la ŋu. (Eze. 45:6) Ale si dua ƒe agbowo sɔ gbɔe la ɖoa ŋku nu vevi aɖe dzi na Kristotɔ dzikpɔlawo. Yehowa di be woanye ame siwo ŋu ame siwo le gbɔgbɔmeparadisoa me la nate ŋu ate ɖo aɖo dze kpli wo.\nEle be Kristotɔ dzikpɔlawo nanye ame siwo ŋu woate ŋu ate ɖo bɔbɔe (Kpɔ Memama 12)\nMawu Ƒe Amewo Va ‘Dea Ta Agu’ Eye ‘Wowɔa Dɔ Na Dua’\n13. Nya kae Yehowa gblɔ tso dɔ vovovo siwo amewo awɔ la ŋu?\n13 Na míagatrɔ ayi Ezekiel ƒe ŋkekea me ne míagalé ŋku ɖe nu bubu siwo ŋu wòƒo nu tsoe tsitotsitso la ŋu le ŋutega si wòkpɔ ku ɖe ale si woma anyigbae ŋu la me. Yehowa ƒo nu tso ame siwo nɔ dɔ vovovowo wɔm la ŋu. Nunɔlawo, ame siwo “wɔa subɔsubɔdɔ le kɔkɔeƒe la,” ƒe dɔwoe nye be woasa vɔwo eye woate ɖe Yehowa ŋu awɔ subɔsubɔdɔwo nɛ. Eye Lewi viwo, ame siwo “subɔna le gbedoxɔa me la,” “awɔ subɔsubɔdɔwo katã kple nu siwo katã wòle be woawɔ le eme la.” (Eze. 44:14-16; 45:4, 5) Azɔ hã, dɔwɔlawo anɔ dɔ dzi le teƒe si te ɖe dua ŋu. Ame kawoe nye dɔwɔla siawo?\n14. Nu ka dzie ame siwo le dɔa wɔm le teƒe si te ɖe dua ŋu la ɖoa ŋkui na mí?\n14 Ame siwo le dɔa wɔm le teƒe si te ɖe dua ŋu la tso “Israel-toawo katã me.” Wowɔa akpa vevi aɖe. Woƒe dɔe nye be woade agble si anye “nuɖuɖu na ame siwo le dɔ wɔm na dua.” (Eze. 48:18, 19) Ðe esia nana nèɖoa ŋku mɔnukpɔkpɔ aɖe si su mía si egbea dzia? Ɛ̃. Egbea, mɔnukpɔkpɔ su mí ame siwo katã le gbɔgbɔmeparadisoa me la si be míakpe asi ɖe dɔ si wɔm Kristotɔ amesiaminawo kple esi wɔm “ameha gã” la me tɔ siwo Yehowa ɖo be woaxɔ ŋgɔ la ŋu. (Nyaɖ. 7:9, 10) Mɔ vevi aɖe si dzi míetona wɔa esiae nye be míawɔ ɖe mɔfiame siwo tsoa kluvi nuteƒewɔlaa gbɔ la dzi.\n15, 16. (a) Nu bubu ka ŋue Ezekiel ƒo nu tsoe tsitotsito le ŋutegaa me si me míate ŋu asrɔ̃ nu tsoe? (b) Mɔnukpɔkpɔ kae su mía si be míawɔ dɔ siwo sɔ kple esiwo wowɔ le ŋutegaa me?\n15 Ezekiel ƒe ŋutegaa gaƒo nu tso nu vevi bubu aɖe ŋu tsitotsito si me míate ŋu asrɔ̃ nane le azã le míaƒe subɔsubɔdɔa me. Nu kae wònye? Yehowa gblɔ be ame siwo tso to 12-awo me siwo menye Lewi viwo o la, asubɔ le teƒe eve aɖewo siwo nye: gbedoxɔa ƒe xɔxɔnu kple dua ƒe lãnyiƒe. Dɔ kae woawɔ le teƒe eveawo dometɔ ɖe sia ɖe? Toawo katã va saa vɔwo le gbedoxɔa ƒe xɔxɔnu eye wotoa esia dzi ‘dea ta agu’ na Yehowa. (Eze. 46:9, 24) Toawo me tɔwo katã va kpea asi ɖe eŋu be woade agble ɖe dua ƒe anyigba dzi. Nu kae míate ŋu asrɔ̃ tso dɔwɔla siawo gbɔ?\n16 Mɔnukpɔkpɔ su ameha gã la me tɔwo si egbea be woawɔ dɔ siwo sɔ kple esiwo wowɔ le ŋutega si Ezekiel kpɔ la me. Wosaa kafukafuvɔwo na Yehowa “le eƒe gbedoxɔ la me” eye wotoa esia dzi dea ta agu nɛ. (Nyaɖ. 7:9-15) Wowɔa esia ne woɖe gbeƒã, eye woɖo nya ŋu le Kristotɔwo ƒe kpekpewo me tsɔ ʋu woƒe xɔse me. Wobua mɔ sia si dzi wotona dea ta agu na Yehowa la be enye yewoƒe dɔdeasi vevitɔ. (1 Kron. 16:29) Tsɔ kpe ɖe eŋu la, Mawu ƒe amewo dometɔ geɖe te ŋu kpea asi ɖe eƒe habɔbɔa ŋu le mɔ vovovowo nu. Le kpɔɖeŋu me, wokpea asi ɖe Fiaɖuƒe Akpatawo kple alɔdzedɔwɔƒewo tutu ŋu, eye wogakpea asi ɖe Yehowa ƒe habɔbɔa ƒe xɔtudɔ bubu siwo wode tò me hã ŋu. Ame bubuwo dzɔa ga tsɔ kpea asi ɖe dɔ siawo ŋu. Wowɔa dɔ siawo katã siwo le abe agbledede ɖe anyigbaa dzi ene le kpɔɖeŋumɔ nu “hena Mawu ƒe kafukafu.” (1 Kor. 10:31) Wowɔa woƒe dɔwo kutrikukutɔe kple dzidzɔ elabe wonyae be ‘nenem vɔsa siawo dzea Yehowa ŋu ŋutɔ.’ (Heb. 13:16) Ðe nèle mɔnukpɔkpɔ siawo ŋu dɔ wɔm nyuiea?\nNu kawoe míate ŋu asrɔ̃ tso ale si Ezekiel ɖɔ dɔ siwo wowɔna le dua ƒe agbowo nu kple teƒe siwo te ɖe dua ŋu la me? (Kpɔ Memama 14-16)\n“Míele Dziƒo Yeye Kple Anyigba Yeye . . . Lalam”\n17. (a) Mɔ si lolo wu ka nue ŋutega si Ezekiel kpɔ la ava eme le le etsɔme? (b) Le Ƒe Akpe Ðeka Dziɖuɖua me la, ame kawo ƒe nuhiahiãwo gbɔe woakpɔ?\n17 Ðe míakpɔ nudzɔdzɔ si Ezekiel kpɔ le ŋutega me la me vava le mɔ si lolo wu nu le etsɔmea? Ɛ̃! Bu nya sia ŋu kpɔ: Ezekiel kpɔ be anyigba la ƒe akpa si woyɔ be “adzɔ kɔkɔe” la le anyigba la titina. (Eze. 48:10) Le mɔ sia ke nu la, anyigba la ƒe akpa ka kee míeɖale le Armagedon-ʋaa megbe o, Yehowa anɔ mía dome. (Nyaɖ. 21:3) Le Ƒe Akpe Ðeka Dziɖuɖua me la, kpɔɖeŋudu si me wowɔ ɖoɖo ɖe nuwo ŋu nyuie le la anɔ anyi. Du sia le tsitre ɖi na ame siwo woatia le anyigba dzi be woakpɔ Mawu ƒe amewo ƒe nuhiahiãwo gbɔ na wo. Woafia mɔ ame siwo le anyigba bliboa dzi, siwo nye “anyigba yeye” la, ame siwo ŋu Mawu kpɔa ŋudzedze ɖo la lɔlɔ̃tɔe.—2 Pet. 3:13.\n18. (a) Nu ka tae míate ŋu aka ɖe edzi be kpɔɖeŋudu si me wowɔ ɖoɖo ɖe nuwo ŋu nyuie le la abɔbɔ bliboe ɖe Mawu ƒe dziɖuɖu te? (b) Kakaɖedzi blibo kae ŋkɔ si wotsɔ na dua naa mí?\n18 Nu ka tae míate ŋu aka ɖe edzi be kpɔɖeŋudu si me wowɔ ɖoɖo ɖe nuwo ŋu nyuie le la abɔbɔ bliboe ɖe Mawu ƒe dziɖuɖu te? Elabena Mawu ƒe Nyaa na eme kɔ be du si le anyigba dzi si ŋu agbo 12 le la, ɖi dziƒodu si ŋu agbo 12 le, si nye Yerusalem Yeye si me Kristo ƒe hatidziɖula ame 144,000-awo le. (Nyaɖ. 21:2, 12, 21-27) Esia na míekpɔe be ame siwo axɔ ŋgɔ le anyigba dzi la, awɔ ɖe mɔfiame siwo katã Mawu Fiaɖuƒe, si le dziƒo ana la dzi. Ɛ̃, ŋkɔ si wotsɔ na dua be “Yehowa Le Afi Ma” la na mía dometɔ ɖe sia ɖe ka ɖe edzi be tadedeagu dzadzɛa anɔ anyi tegbee le Paradisoa me, eye wòanɔ nyonyom ɖe edzi. Etsɔme nyui aɖee le mía ŋgɔ nyateƒe!\nNu kawoe nàte ŋu asrɔ̃ tso nu siwo wòle be nàtsɔ aɖo nɔƒe gbãtɔ me le ŋutega si ku ɖe nu si wodzɔ na Yehowa ŋu la me?\nMɔ kawo nue nàte ŋu akpe asi ɖe dɔ siwo wɔm kluvi nuteƒewɔlaa le ŋu le?\nNu kae nèbuna be eyae nye wò dɔdeasi vevitɔ?


Mateo 3 | Biblia Le Internet Dzi | Xexe Yeye Gɔmeɖeɖe (1984)\n3 Le ŋkeke mawo me la, Yohanes Amenyrɔɖetsimela va nɔ gbeƒã ɖem le Yudea gbedadaƒo, 2 nɔ gbɔgblɔm be: “Mitrɔ dzi me, elabena dziƒofiaɖuƒe la gogo.” 3 Le nyateƒe me la, ame sia ŋu nyae wogblɔ ɖi to Yesaya nyagblɔɖila la dzi be: “Se ɖa! Ame aɖe le ɣli dom le gbedadaƒo be, ‘Midzra Yehowa ƒe mɔ dzi ɖo! Mina eƒe mɔwo nadzɔ.’” 4 Ke Yohanes sia do kposɔfuwu, eye lãgbalẽlidziblanu le eƒe ali; eƒe nuɖuɖu hãe nye ʋetsuviwo kple gbemenyitsi. 5 Tete Yerusalem kple Yudea blibo la katã kpakple Yordan nuto blibo la me tɔwo katã va egbɔ, 6 eye wònyrɔ wo ɖe Yordan Tɔsisia me, eye wonɔ woƒe nu vɔ̃wo me ʋum. 7 Esi eƒe ŋku kli Farisitɔwo kple Zadukitɔwo dometɔ geɖewo wogbɔna nyɔnyrɔxɔxɔa gbɔ la, egblɔ na wo be: “Mi dzakpatawo ƒe dzidzimeviwo, ame kae ɖo aɖaŋu na mi be miasi le dziku si gbɔna la nu? 8 Ekema mitse ku si aɖee afia be mietrɔ dzi me; 9 Eye migasusu le mia ɖokui me be, ‘Abraham ye nye mía fofo’ o. Elabena mele egblɔm na mi be, Mawu ate ŋu ana viwo nado tso kpe siawo me na Abraham. 10 Wotsɔ fía la ɖo atiawo ƒe ke dzi xoxo; eya ta ati sia ati si metsea ku nyui o la, woalãe, eye woatsɔe aƒu gbe ɖe dzo me. 11 Nye la, metsɔ tsi le mia nyrɔm le miaƒe dzimetɔtrɔ ta; gake ame si le megbenye gbɔna la tri akɔ wum, ame si ƒe afɔkpawo nyemedze aɖe o. Ame ma atsɔ gbɔgbɔ kɔkɔe kple dzo anyrɔ mi. 12 Elé eƒe lugbɔnu ɖe asi, eye akplɔ eƒe lugbɔƒe keŋkeŋ, eye wòaƒo eƒe lu la nu ƒu ɖe nudzraɖoƒe, ke tsroa ya la, atɔ dzoe, eye womate ŋu atsii o.” 13 Azɔ Yesu tso Galilea va Yohanes gbɔ le Yordan nu, bene wòanyrɔ ye. 14 Gake Yohanes dze agbagba be yeaxe mɔ nɛ, gblɔ be: “Nyee wòhiã be nànyrɔ, eye wò boŋ nègbɔna gbɔnyea?” 15 Ke Yesu ɖo eŋu nɛ be: “Lɔ̃ ɖe edzi nam fifia, elabena mɔ ma dzie míato awɔ nu siwo katã le dzɔdzɔe.” Azɔ edzudzɔ mɔxexe nɛ. 16 Ke esi wonyrɔ Yesu vɔ la, efɔ tso tsia te enumake, eye kpɔ ɖa! Dziƒowo nu ʋu, eye wòkpɔ Mawu ƒe gbɔgbɔ la wònɔ ɖiɖim ɖe edzi abe ahɔnɛ ene. 17 Kpɔ ɖa! Gbe aɖe hã ɖi tso dziƒowo gblɔ be: “Ame siae nye Vinye, si gbɔ nyemelɔ̃a nu le o, si ŋu mekpɔ ŋudzedze ɖo.”


Ezekiel 24 | Biblia Le Internet Dzi | Xexe Yeye Gɔmeɖeɖe\nYerusalem le abe nuɖaze si lé ɣebia ene (1-14)\nEzekiel srɔ̃ ƒe ku nye dzesi (15-27)\n24 Yehowa ƒe gbe gava nam le ƒe asiekelia ƒe ɣleti ewolia ƒe ŋkeke ewolia dzi be: 2 “Amegbetɔvi, de dzesi ŋkeke sia nàŋlɔe ɖi,* ŋkeke sia tututu. Ŋkeke sia tututu dzie Babilon-fia va dze Yerusalem dzi.+ 3 Do lo* na ƒome dzeaglã sia, eye nàgblɔ le wo ŋu be: “‘Ale Aƒetɔ Dziɖulagã Yehowa gblɔe nye esi: “Tsɔ nuɖaze la* ɖo dzo dzi; tsɔe ɖo dzo dzi eye nàkɔ tsi ɖe eme.+ 4 Fɔ lãkɔwo,+ lãkɔ nyuiawo katã,Ata kple abɔgba, de eme; fɔ ƒu nyuitɔwo de eme wòayɔ. 5 Lé alẽ nyuitɔ,+ eye nàde nake zea te godoo va kpe. Ða lãkɔawo kple ƒuawo le eme wòabi.”’ 6 “Eya ta ale Aƒetɔ Dziɖulagã Yehowa gblɔe nye esi: ‘Baba na du si kɔa ʋu ɖi,+ nuɖaze, si lé ɣebia, eye ɣebia la meɖe le eŋu o! Ðe lãkɔawo le eme ɖekaɖeka;+ mègadzidze nu ɖe wo dzi hafi o. 7 Elabena ʋu si wòkɔ ɖi la le eme;+ ekɔe ɖe agakpe ƒeƒle aɖe dzi. Mekɔe ɖe anyigba ne wòaxe ke ɖe edzi o.+ 8 Be mana nye dziku nafla ne mabia hlɔ̃e ta la,Megblẽ ʋu si wòkɔ ɖi la ɖe agakpe ƒeƒle zɔzrɔ̃e la dzi,Ne woagatsyɔ nu edzi o.’+ 9 “Eya ta ale Aƒetɔ Dziɖulagã Yehowa gblɔe nye esi: ‘Baba na du si kɔa ʋu ɖi la!+ Mali kɔ nakea ɖi gleglegle. 10 Fɔ nakeawo de ete, eye nàdo dzoa,Ða lãa wòabi nyuie, trɔ detsia le eŋu, eye nàna ƒuawo nafiã azu aka. 11 Ðo ze ƒuƒlu la dzoa dzi wòaxɔ dzo gbãgbãgbã,Ne eƒe akɔbli la nabiã hẽe. Eƒe nu makɔmakɔ nalólo le eme+ ne eƒe ɣebia nafiã. 12 Ena dzi ɖe le ame ƒo, eye wòte ɖeɖi ame ŋu,Elabena eƒe ɣebia gbogboawo gbe dodo le eŋu.+ Tsɔ wo kple eƒe ɣebia ƒu gbe ɖe dzo me!’ 13 “‘Wò ŋukpenanuwɔwɔ gbɔe wò makɔmakɔnyenye tso.+ Medze agbagba be mana ŋuwò nakɔ tso wò nuwɔna makɔmakɔwo me, gake ŋuwò gbe kɔkɔ. Ŋuwò makɔ o va se ɖe esime nye dɔmedzoe nu fa ɖe ŋuwò.+ 14 Nye Yehowa ye gblɔe. Ava eme. Mawɔe godoo, nyemakpɔ nublanui o, eye ewɔwɔ mavem o.+ Woadrɔ̃ ʋɔnu wò ɖe wò zɔzɔme kple wò nuwɔnawo nu,’ Aƒetɔ Dziɖulagã Yehowa ye gblɔe.” 15 Eye Yehowa ƒe gbe gava nam be: 16 “Amegbetɔvi, mele ame si gbɔ mèlɔ̃a nu le o la ɖe ge ɖa kpata.+ Mègafa konyi* alo afa avi loo alo ana wò aɖatsi nado o. 17 Ðe hũ, gake mègaƒo nu o. Mègawɔ kukɔnu aɖeke ɖe ame kuku ta o.+ Tsɔ wò tablanu bla ta,+ eye nàdo wò afɔkpa.+ Mègatsyɔ nu nutage dzi o,+ eye mègaɖu nu si amewo tsɔ vɛ na wò la o.”*+ 18 Meƒo nu kple dukɔ la le ŋdi, eye srɔ̃nye ku le fiẽ. Eya ta mewɔ le ŋdi abe ale si tututu wòde se nam ene. 19 Eye dukɔ la biam be: “Mèle ale si wò nuwɔna siawo ka míi la gblɔ ge na mí oa?” 20 Eye meɖo eŋu na wo be: “Yehowa ƒe gbe va nam be, 21 ‘Gblɔ na Israel ƒe aƒe la be: “Ale Aƒetɔ Dziɖulagã Yehowa gblɔe nye esi, ‘Magblẽ kɔ ɖo na nye kɔkɔeƒe,+ si nye wò adegbeƒonu vevi, nu si gbɔ mèlɔ̃a nu le o kple nu si nye wò dzi ƒe didi* la. Mia viŋutsu kple mia vinyɔnu siwo miegblẽ ɖi la atsi yi nu.+ 22 Eye miawɔ abe ale si tututu mewɔ ene. Miatsyɔ nu nutage dzi o, eye miaɖu nu si amewo tsɔ vɛ na mi o.+ 23 Miaƒe tablanu anɔ ta na mi, eye miaƒe afɔkpawo anɔ afɔ na mi. Miaxa nu loo alo afa avi o. Ke boŋ miaɖi ku glaŋglaŋ le miaƒe vodadawo ta,+ eye miaɖe hũ le mia nɔewo dome. 24 Ezekiel zu dzesi na mi.+ Ale si tututu wòwɔ la, nenemae miawɔ. Ne eva eme la, miadze sii be nyee nye Aƒetɔ Dziɖulagã Yehowa.’”’” 25 “Amegbetɔvi, gbe si gbe maɖe woƒe mɔ́ sesẽ, nu si nya kpɔna na wo, nu si gbɔ womelɔ̃a nu le o, woƒe dzi* ƒe didi, kpakple wo viŋutsuwo kple wo vinyɔnuwo ɖa la,+ 26 sisila aɖe ava gblɔ eŋunya na wò.+ 27 Gbe ma gbe la, àke nu aƒo nu kple sisila la, eye màgazi ɖoɖoe azɔ o.+ Àzu dzesi na wo, ne woadze sii be, nyee nye Yehowa.”\n^ Egɔmeɖeɖe tẽe, “nàŋlɔ ŋkeke sia ƒe ŋkɔ ɖi.”\n^ Alo, “Bu abe.”\n^ Alo, “Mègaƒo akɔta.”\n^ Egɔmeɖeɖe tẽe, “mègaɖu amewo ƒe abolo o.”\n^ Alo, “nu si ŋu wò luʋɔ sea veve ɖo.”


GBE BUBU Albanian Amerika Tokunɔgbe Arabic Argentina Tokunɔgbe Armenian (West) Bicol Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Colombia Tokunɔgbe Croatian Czech Danish Dutch Estonian Eŋlisi Eʋegbe Finnish Franse Ga Georgian German Greek Hiligaynon Hungarian Igbo Indonesian Italian Japanese Korean Latvian Lithuanian Macedonian Malagasy Malayalam Maya Mizo Myanmar Norwegian Papiamento (Aruba) Papiamento (Curaçao) Polish Portuguese Rarotongan Romanian Samoan Sepedi Sesotho (Lesotho) Setswana Shona Silozi Sinhala Slovak Slovenian Spanish Sranantongo Swahili Swedish Tagalog Thai Tsonga Turkish Ukrainian Urdu Vietnamese\nLE XEXEAME godoo la, sɔhɛ Yehowa Ðasefowo dia mɔnuwo tsɔ kafua Mawu le suku—to woƒe nuƒoƒo kple woƒe agbenɔnɔ siaa dzi. Xlẽ nuteƒekpɔkpɔ siawo nàkpɔ alesi woɖe sɔhɛawo ƒe dzonɔameme fiae ɖa.\nWobia tso sɔhɛ Ðasefo, nyɔnuvi, aɖe si le Greece dukɔ me si be wòaŋlɔ nu tso alesi anyigba ƒe yamenutome ƒo ɖie ŋu. Ewɔ numekuku le Watch Tower Publications Index me, eye wòkpɔ numeɖeɖe nyuiwo le Nyɔ! magazine me, esi wòwɔ nuŋlɔɖia vɔ la, eƒo eta be Nyɔ! mee yekpɔ nyatakakaawo le. Eƒe nufiala gblɔ nɛ be esiae nye nuŋɔŋlɔ nyuitɔ kekeake si yexlẽ kpɔ. Emegbe nufialaa zã nyatakaka mawo le nufialawo ƒe takpekpe aɖe me, eye viɖe nyuiwo do tso eme. Eyata nɔvinyɔnu sɔhɛa gana Nyɔ! ƒe tata geɖe nufiala la, esiawo dometɔ ɖeka ɖe nyati vovovo me le tanya si nye “Nufialawo—Nukae Míawɔ Wo Manɔmee?” te. Emegbe nufialaa kafu Nyɔ! magazinea le sukuxɔ me, eye sukuvi bubu aɖewo bia be yewoaxɔ eƒe tata aɖewo. Eyata nɔvinyɔnuvia va nɔ magazinewo tsɔm yi sukui ale be sukuviawo nate ŋu axlẽ tata bubuwo.\nLe Benin, Afrika la, sɔhɛ Kristotɔ aɖe kpe akɔ kple nyaƒoɖeamenu si tɔgbe mebɔ o. Abe alesi wowɔnɛ kokoko le wo gbɔe ene la, sukuvi aɖewo dzilawo ƒo ƒu haya nufialawo be woafia nusɔsrɔ̃ siwo sesẽ la sɔhɛawo be woatsɔ adzra wo ɖo na dodokpɔ wɔwɔ. Nufialawo tia Memleɖa ŋdi na nusɔsrɔ̃awo. Sɔhɛ Ðasefoa do taflatse gblɔ be: “Memleɖa ŋdi enye ɣeyiɣi si míaƒe hame bliboa ƒoa ƒu ɖea gbeƒã. Esiae nye ɣeyiɣi si me mekpɔa dzidzɔ le wu le kwasiɖaa me, eye nyemate ŋu atsɔe asa vɔ ɖe naneke ta o!” Fofoa, si ŋutɔ hã nye Ðasefo dzilaɖekɛ la, lɔ̃ ɖe edzi eye edze agbagba kpɔ dzilawo kpakple nufialawo ƒe ƒuƒoƒo ɖeka be woaɖɔli ŋkekea. Gake wo katã wogbe. Eyata sɔhɛ nyɔnuvia tso nya me be yemakpɔ gome le nusɔsrɔ̃a me o. Le esia teƒe la ewɔ ɖeka kple hamea le gbeƒãɖeɖedɔa me. Eƒe sukuxɔmehatiwo ɖu fewu le eŋu, wonɔ nya ƒom ɖe enu be wòaɖe asi le gbeƒãɖeɖedɔ ma ŋuti eye wòagbe nu le eƒe Mawu gbɔ gɔ̃ hã. Woka ɖe edzi bliboe be makpɔ dzidzedze le dodokpɔa me o. Ke hã, alesi nuwo va yii enye be, sukuviwo ƒe ƒuƒoƒo si wofia nui la katã mekpɔ dzidzedze o, gake mía nɔvinyɔnua ya kpɔ dzidzedze. Enumake fewuɖuɖua tɔ. Fifia sukuviawo gblɔna nɛ be, “Ele be nàyi edzi asubɔ wò Mawu.”\nLe Czech Republic la, wobia tso nyɔnuvi ƒe 12 vi aɖe si be wòaŋlɔ nu tso agbalẽ aɖe ŋuti eye wòawɔ eŋuti numedzodzro. Dadaa de dzi ƒo nɛ be wòazã Ame Vevitɔ Kekeake Si Nɔ Anyi Kpɔ ƒe agbalẽa. Edze eƒe numedzodzroa gɔme kple nyabiabia siawo: “Nukae nèsusuna? Amekae ate ŋu anye ame vevitɔ kekeake si nɔ anyi kpɔ?” Eƒo nu tso Yesu ŋu, tso eƒe agbenɔnɔ le anyigba dzi, kple eƒe nufiafiawo ŋuti. Emegbe edzro tanya si nye “Tsɔtsɔke Ŋuti Nufiafia” me. Ewɔ nuku na eƒe nufiala wògblɔ be, “Esiae nye numedzodzro nyuitɔ kekeake si nèwɔ mese kpɔ!” eye wòxɔ agbalẽa ɖeka heda akpe ɖe eta. Sukuhati aɖewo hã di eƒe ɖe. Le ŋkeke si kplɔe ɖo dzi la, nyɔnuvia kpɔ dzidzɔ gbɔ eme elabena ena ɖekaɖeka 18 sɔŋ.\nSɔhɛ siawo tɔgbe le dzidzɔ geɖe kpɔm le Yehowa kafukafu me le suku. Anyo be mí katã míasrɔ̃ woƒe sɔhɛ me dzonɔameme la.\nƉoe Ɖe Amewo Ɖoe Ɖe Amewo Yehowa Kafukafu le Suku\nw05 6/15 axa 29


“Yi edzi nàlé nu si le asiwò la me ɖe asi goŋgoŋ.”—NYAÐ. 3:11.\n1, 2. Aleke nèse le ɖokuiwò me esime kakaɖedzi va su asiwò be nu siwo srɔ̃m nènɔ tso Yehowa ŋu lae nye nyateƒea?\nÈÐO ŋku ale si nèse le ɖokuiwò me zi gbãtɔ si nèsrɔ̃ nu tso mɔkpɔkpɔ wɔnuku si Yehowa tsɔ ɖo ameƒomea me tɔ toɖolawo ŋkume ŋu la dzia? Ne ènɔ subɔsubɔha bubu aɖe me kpɔ la, aleke nèse le ɖokuiwò me esime woɖe Mawu ƒe tameɖoɖo me na wò tso Ŋɔŋlɔawo me alo esime wova ɖe nufiafia siwo gɔme sese sesẽna na wò la me wo me kɔ nyuie? Ðewohĩ ède dzesii be ɖe woble ye. Gake aleke dzi dzɔa wò fifiae nye esi be nuwo me va kɔ na wò! Ne dzila Kristotɔwoe na hehe wò la, eɖo ŋku ale si nèse le ɖokuiwò me esime nèva kpɔ kakaɖedzi be nu siwo srɔ̃m yenɔ tso Yehowa ŋu lae nye nyateƒea, eye nèɖoe be yeanɔ agbe ɖe wo nu la dzia?—Rom. 12:2.\n2 Wò gbɔgbɔmenɔviwo dometɔ geɖe agblɔ na wò be dzi dzɔ yewo ŋutɔ, yewote ɖe Yehowa ŋu, eye yewoda akpe be ehe yewo ɖe eɖokui ŋu. (Yoh. 6:44) Woƒe dzidzɔkpɔkpɔa ʋã wo be woakpɔ gome le Kristotɔwo ƒe dɔwɔnawo me. Dzi dzɔ wo ale gbegbe be wodi be yewoagblɔ nu si ŋu yewova ke ɖo la na ame sia ame. Edzɔ ɖe wò hã dziwò nenema?\n3. Nɔnɔme kae nɔ hame si nɔ Efeso la me esime Yesu ɖo gbedeasi aɖe ɖe wo?\n3 Le gbedeasi aɖe si Yesu ɖo ɖe ƒe alafa gbãtɔ me Kristo hame si nɔ Efeso me la, eƒo nu tso “lɔlɔ̃ si nɔ [wo si] gbã” la ŋu. Nɔnɔme nyui geɖewo nɔ Efesotɔwo si. Ke hã, lɔlɔ̃ si nɔ wo si na Yehowa gbã la nu fa. Esia tae Yesu gblɔ na wo be: “Menya wò dɔwɔwɔwo kple wò agbagbadzedze kpakple wò dzidodo, eye be màte ŋu aɖe mɔ ɖe ame vɔ̃ɖiwo ŋu o, eye be èdo ame siwo gblɔna be apostolowo yewonye gake womenyee o la kpɔ, eye nèkpɔe be aʋatsokalawo wonye. Èle dzi dom hã, eye ènɔ te ɖe nu geɖewo nu le nye ŋkɔ la ta, eye ɖeɖi mete ŋuwò o. Ke hã, nya sia le asinye ɖe ŋuwò: be ègblẽ lɔlɔ̃ si nɔ asiwò gbã la ɖi.”—Nyaɖ. 2:2-4.\n4. Nu ka tae gbedeasi si Yesu ɖo ɖe Efesotɔwo la le vevie egbea?\n4 Aɖaŋu siwo Yesu ɖo na Efesotɔwo kple hame bubuwo siwo woŋlɔ ɖe Nyaɖeɖefia ƒe agbalẽa me la sɔ ɖe nɔnɔme siwo nɔ Kristotɔ amesiaminawo dome tso ƒe 1914 dzi hena ɣeyiɣi aɖe la nu ŋutɔ. (Nyaɖ. 1:10) Ke hã, ate ŋu adzɔ be Kristotɔ aɖewo nabu ‘lɔlɔ̃ si nɔ wo si gbã’ na Yehowa kple Kristotɔwo ƒe nyateƒea la egbea gɔ̃ hã. Esi esia le susu me na mí la, na míadzro ale si ŋkuɖoɖo wò ŋutɔ wò nuteƒekpɔkpɔwo dzi kple wo me dzodzro ate ŋu ana nàlé lɔlɔ̃ kple dzonɔameme si nɔ mewò na Mawu kple nyateƒea gbã la me ɖe asi, awɔ wo yeye, eye woadzi ɖe edzi la me kpɔ.\nNu Kae Na Nèka Ðe Edzi Be Nyateƒeae Nye Esia?\n5, 6. (a) Nu kae wòle be Kristotɔ ɖe sia ɖe nado kpɔ na eɖokui? (b) Nu kae na nèka ɖe edzi be Yehowa Ðasefowoe fiaa nyateƒea? (d) Nu kae ate ŋu akpe ɖe ame aɖe ŋu be wòade dzo yeye lɔlɔ̃ si nɔ esi gbã la me?\n5 Ehiã be ame sia ame si ɖe adzɔgbe na Yehowa la ‘nado’ nu si nye ‘Mawu ƒe lɔlɔ̃nu nyui dzeameŋu si le blibo la kpɔ na eɖokui’ gbã. (Rom. 12:1, 2) Esia ƒe akpa aɖe bia be wòasrɔ̃ Biblia me nyateƒea. Nu si ana ame aɖe naka ɖe edzi be Yehowa Ðasefowoe fiaa nyateƒea la ate ŋu ato vovo tso esi ana kakaɖedzi ame bubu la gbɔ. Ame aɖewo ɖo ŋku edzi be yewowɔ tɔtrɔ esime yewoke ɖe Mawu ƒe ŋkɔ ŋu le Biblia me, alo esime yewova nya nɔnɔme si me ame kukuwo le la. (Ps. 83:19; Nyagb. 9:5, 10) Nu si wɔ dɔ ɖe ame bubuwo dzie nye lɔlɔ̃ si le Yehowa ƒe amewo dome. (Yoh. 13:34, 35) Ke hã, ame bubuwo ya de ŋugble tso nu si wòfia be woaganye xexea ƒe akpa aɖeke o la ŋu. Eye woƒo nya ta be Kristotɔ vavãwo mate ŋu akpɔ gome le dunyahehe me loo alo dukɔ aɖeke ƒe aʋawɔwɔ me o.—Yes. 2:4; Yoh. 6:15; 17:14-16.\n6 Le ame geɖewo gome la, susu siawo kple bubu aɖewoe nyɔ lɔlɔ̃ gbãtɔ si le wo si na Mawu la ɖe wo me. Di ɣeyiɣi nàde ŋugble tso nu si na kakaɖedzi wò be nyateƒeae nye esia la ŋu. Nɔnɔme si me nèle kple wò amenyenye to vovo tso ame sia ame tɔ gbɔ, eya ta anɔ eme be susu siwo ta nèlɔ̃ Yehowa hekana ɖe eƒe ŋugbedodowo dzi la ato vovo tso ame bubuwo tɔwo gbɔ. Anɔ eme godoo be nu siwo na kakaɖedzi wò le gɔmedzedzea me la agate ŋu ana kakaɖedzi wò egbea hã. Nyateƒea metrɔ o. Le esia ta nu siwo na kakaɖedzi wò kple ale si nèse le ɖokuiwò me ɣemaɣi la me dzodzro ake ate ŋu ade dzo yeye lɔlɔ̃ si nɔ asiwò gbã na nyateƒea la me le mɔ aɖe nu.—Mixlẽ Psalmo 119:151, 152; 143:5.\nNa Wò Lɔlɔ̃ Nadzi Ðe Edzi\n7. Nu ka tae wòle be míana lɔlɔ̃ si nɔ mía si gbã na nyateƒea la nadzi ɖe edzi, eye aleke míate ŋu awɔ esiae?\n7 Ðewohĩ nu geɖe trɔ le wò agbe me tso esime nèɖe adzɔgbe na Yehowa. Lɔlɔ̃ si nɔ asiwò gbã na nyateƒea la nɔ vevie ŋutɔ, gake esi ɣeyiɣiawo va nɔ yiyim la, eva hiã be lɔlɔ̃ si de to wu nanɔ asiwò bene nàte ŋu akpe akɔ kple xɔse ƒe dodokpɔ bubuwo. Ke hã, Yehowa lé wò ɖe te. (1 Kor. 10:13) Eya ta nuteƒekpɔkpɔ siwo su asiwò esime ƒeawo va nɔ yiyim la hã xɔ asi na wò ŋutɔ. Wokpe ɖe ŋuwò be nèna lɔlɔ̃ si nɔ asiwò gbã la dzi ɖe edzi, eye esiawo nye mɔ bubu si dzi nàto ado nu si nye Mawu ƒe lɔlɔ̃nu nyui dzeameŋu si le blibo la kpɔ na ɖokuiwò.—Yos. 23:14; Ps. 34:9.\n8. Aleke Yehowa ɖe eɖokui fia Mose, eye aleke Israel viwo va nya Mawu nyuie wu?\n8 Le kpɔɖeŋu me, bu nɔnɔme si me Israel viwo nɔ esime Yehowa ɖe tame si wòɖo be yeaɖe wo tso Egiptetɔwo ƒe kluvinyenye me gblɔ ŋu kpɔ. Mawu ɖe eɖokui fia Mose be: ‘Mava nye nu si mava nye.’ (2 Mose 3:7, 8, 13, 14, NW) Le nyateƒe me la, Yehowa nɔ gbɔgblɔm be yeazu nu sia nu si hiã bene yeaɖe yeƒe amewo. Le nu siwo dzɔ emegbe, kple ale si nɔnɔmeawo biae nu la, Israel viwo kpɔ ale si Yehowa ɖe eƒe amenyenye ƒe akpa vovovowo fia—abe Ŋusẽkatãtɔ, Ʋɔnudrɔ̃la, Kplɔla, Ðela, Aʋawɔla, kple Nunala ene.—2 Mose 12:12; 13:21; 14:24-31; 16:4; Nex. 9:9-15.\n9, 10. Nudzɔdzɔ ka ƒomevie ate ŋu akpe ɖe ame aɖe ŋu wòava nya Mawu, eye nu ka tae wònyo be míaɖo ŋku nuteƒekpɔkpɔ mawo dzi?\n9 Nɔnɔme si me nèle to vovo na blema Israel viwo tɔ. Togbɔ be ele alea hã la, nuteƒekpɔkpɔ aɖewo su asiwò siwo na nèka ɖe edzi be Mawu tsɔa ɖe le eme na ye, eye nu siawo do ŋusẽ wò xɔse. Ðewohĩ le mɔ aɖewo nu la, Yehowa ɖe eɖokui fia abe Nunala, Akɔfala, alo Nufiala ene le gowòme. (Mixlẽ Yesaya 30:20b, 21.) Alo ɖewohĩ ède dzesii kɔte be Mawu ɖo yeƒe gbedodoɖa aɖe ŋu na ye. Ðewohĩ ènɔ kuxi aɖe me tom eye hati Kristotɔ aɖe na kpekpeɖeŋu wò. Alo ɖokuisinusɔsrɔ̃ anya kpe ɖe ŋuwò nèva ke ɖe mawunyakpukpui aɖe si sɔ ɖe wò kuxi aɖe nu la ŋu.\n10 Ne ègblɔ nuteƒekpɔkpɔ mawo na ame bubuwo la, ɖewohĩ mawɔ dɔ ɖe wo dometɔ aɖewo dzi abe ale si wònɔ le gowòme ene o. Ne èbu eŋu kpɔ la, menye nukunu ŋutɔŋutɔwoe nudzɔdzɔ mawo nye o. Ke hã, gɔmesese vevi aɖe nɔ wo ŋu na wò ya. Ɛ̃, nu si tututu wòhiã be Yehowa nanye na wò ɣemaɣi la ye wòzu na wò. De ŋugble tso ƒe gbogbo siwo nèle nyateƒea me la ŋu kpɔ. Àte ŋu aɖo ŋku nudzɔdzɔ aɖewo siwo me nèse le ɖokuiwò me be Yehowa léa be na ye etɔxɛ la dzia? Ne nenemae la, ŋkuɖoɖo nudzɔdzɔ mawo kple ale si wona nèse le ɖokuiwò me dzi ate ŋu anyɔ lɔlɔ̃ na Yehowa ɖe wò dzi me abe ale si wònɔ ɣemaɣi ene. De asixɔxɔ nuteƒekpɔkpɔ mawo ŋu. De ŋugble tso wo ŋu. Wonye kpeɖodzi be Yehowa tsɔa ɖe le eme na wò vevie, eye ame aɖeke mate ŋu axɔ kakaɖedzi ma le asiwò o.\nDzro Ðokuiwò Me\n11, 12. Ne lɔlɔ̃ si le Kristotɔ aɖe si na nyateƒea dzi ɖe kpɔtɔ la, ekema nu ka gbɔe wòanya tso, eye aɖaŋu kae Yesu ɖo?\n11 Ne lɔlɔ̃ si le asiwò na Mawu kple nyateƒea egbea la megale abe ale si wònɔ tsã ene o la, esia mefia be nanee trɔ le Mawu gome o. Yehowa metrɔna gbeɖe o. (Mal. 3:6; Yak. 1:17) Etsɔ ɖe le eme na wò ɣemaɣi eye nenema ke ko wògatsɔ ɖe le eme na wò egbea hãe. Ekema ne nane trɔ le mia kple Yehowa dome ƒomedodoa ŋu la, nu ka gbɔe wòanya tso? Ðe wòate ŋu anye be èsena le ɖokuiwò me be yele akɔ kpem kple nyaƒoɖeamenu geɖe wu, eye yetsi dzimaɖi ɖe agbemenyawo ŋu akpa? Ðewohĩ tsã la, èdoa gbe ɖa vevie, èsrɔ̃a nu moveviɖoɖotɔe wu, eye nèdea ŋugble edziedzi wu. Ðe dzo nɔ mewò ɖe gbeƒãɖeɖedɔa ŋu geɖe wu, eye nèdea hamea ƒe kpekpewo edziedzi tsã wu fifia?—2 Kor. 13:5.\n12 Ðewohĩ màde dzesi nɔnɔme siawo le ɖokuiwò ŋu o, gake ne wole ŋuwò la, ke nu kawo gbɔe wotso? Ðe wòate ŋu anye be nu siwo ŋu wòsɔ le be woatsi dzi ɖo, abe wò ƒomea ƒe nuhiahiãwo kple wò lãmesẽnyawo gbɔ kpɔkpɔ nyuie, alo nu siawo tɔgbi, na be ale si gbegbe nèbunɛ be Yehowa ƒe ŋkekea tu aƒee la dzi ɖe kpɔtɔa? Yesu gblɔ na eƒe nusrɔ̃lawo be: “Ke mikpɔ mia ɖokui dzi nyuie, be nu tsu ɖuɖu kple aha tsu nono kple agbe me dzimaɖitsitsiwo nagate miaƒe dzi ɖe to gbeɖe o, ne ŋkeke ma nagava lili mi abe mɔ ene o. Elabena ava ame siwo katã le anyigba bliboa ŋkume la dzi. Eya ta minɔ ŋudzɔ, eye minɔ kokoƒoƒo dzi ɖaasi, bene miate ŋu asi le nu siawo katã siwo adzɔ la nu.”—Luka 21:34-36.\n13. Nu kae Yakobo tsɔ Mawu ƒe Nya la sɔ kple?\n13 Yakobo, si nye Biblia ŋlɔla aɖe si gbɔgbɔ ʋã la, xlɔ̃ nu eƒe haxɔsetɔwo be woazã Mawu ƒe Nya la atsɔ adzro wo ɖokuiwo me anukwaretɔe. Yakobo ŋlɔ bena: “Mizu nyadziwɔlawo, ke menye nyaselawo ko o, bene miagatsɔ tamebubu totro anɔ mia ɖokuiwo blem o. Elabena ne ame aɖe nye nyasela, gake menye nyadziwɔla o la, ame sia le abe ame aɖe si le eƒe dzɔdzɔmemo kpɔm le ahuhɔ̃e me la ene. Elabena ekpɔa eɖokui, eye wòdzona yina, eye enumake eŋlɔa ame si ƒomevi wònye la be. Gake ame si léa ŋku ɖe se deblibo si naa ablɔɖe la ŋu, eye wònɔa edzi ɖaa la akpɔ dzidzɔ le ewɔwɔ me, le esi wòzu nyadziwɔla, ke menye nyasela si ŋlɔa nu be o la ta.”—Yak. 1:22-25.\n14, 15. (a) Aleke Biblia ate ŋu akpe ɖe ŋuwò nàna wò gbɔgbɔmemenyenye nanyo ɖe edzi? (b) Nyabiase kawo ŋue nàte ŋu ade ŋugble le?\n14 Ame ate ŋu akpɔ ahuhɔ̃e me bene yeakpɔ be yeƒe dzedzeme sɔ mahã. Le kpɔɖeŋu me, ne ŋutsu aɖe kpɔe be yeƒe taya (kɔla) tro la, ate ŋu adzɔe. Ne nyɔnu aɖe kpɔe be yeƒe ɖa menya kpɔ o la, ate ŋu agbugbɔ adzrae ɖo. Nenema kee Ŋɔŋlɔawo kpena ɖe mía ŋu míedzroa ame si ƒomevi míenye la me. Ne míetsɔ mía ɖokuiwo sɔ kple ame siwo tɔgbi Biblia gblɔ be míanye la, ke míele ezãm abe ahuhɔ̃e ene. Ke vi kae wòaɖe ne míekpɔ ahuhɔ̃e me evɔ míewɔ naneke tsɔ ɖɔ nu manyomanyo aɖe si míede dzesi la ɖo o? Nunya anɔ eme ne míenɔa agbe wòsɔna ɖe nu siwo míexlẽna le Mawu ƒe “se deblibo” la me nu hetoa esia dzi zua ‘nyadziwɔlawo.’ Eya ta anyo be ame sia ame si de dzesii be lɔlɔ̃ si nɔ ye si na Yehowa kple nyateƒea gbã la dzi ɖe kpɔtɔ la nabia nya siawo eɖokui: ‘Nyaƒoɖeamenu kawoe mele go dom le agbe me, eye aleke mele te nɔm ɖe wo ŋui? Aleke mewɔ nui tsã? Ðe nane trɔa?’ Ne ède dzesi gbɔdzɔgbɔdzɔ aɖewo le ɖokui me dzodzro ma me la, mègaŋe aɖaba ƒu wo dzi o. Ne ehiã be nàwɔ asitɔtrɔ aɖewo la, dze agbagba ɖe sia ɖe nàwɔe kaba.—Heb. 12:12, 13.\n15 Ŋugbledede sia tɔgbi ate ŋu akpe ɖe ŋuwò be nàɖo taɖodzinu siwo ana nàtsi le gbɔgbɔ me la na ɖokuiwò. Gbɔgbɔ ʋã apostolo Paulo wòɖo aɖaŋu aɖewo na eƒe hadɔwɔla Timoteo siwo akpe ɖe eŋu be wòawɔ ŋgɔyiyi le eƒe subɔsubɔdɔa me. Paulo xlɔ̃ nu ɖekakpui sia be: “De ŋugble le nu siawo ŋu; wò dzi katã neku ɖe wo ŋu, bene wò ŋgɔgbedede nadze ƒãa na amewo katã.” Anyo be míawo hã míanɔ te ɖe nu siwo le Mawu ƒe Nya la me dzi ade ŋugble tso ŋgɔyiyi siwo míagate ŋu awɔ la ŋu.—1 Tim. 4:15.\n16. Afɔku ka ŋue wòle be nànɔ ŋudzɔ ɖo ne ènɔ te ɖe Ŋɔŋlɔawo dzi le ɖokuiwò me dzrom?\n16 Ðokui me dzodzro anukwaretɔe ɖe sia ɖe si nàwɔ la ana nàkpɔ wò gbɔdzɔgbɔdzɔƒe aɖewo godoo. Esia ate ŋu aɖe dzi le ame ƒo, gake mègaɖe mɔ esia nadzɔ ɖe dziwò o. Le wo katã me la, taɖodzinu si le ame ɖokui me dzodzro sia ŋue nye be woakpɔ teƒe siwo asitɔtrɔ hiã le la adze sii. Enye nyateƒe be Satana adi be Kristotɔ nase le eɖokui me be viɖe aɖeke mele ye ŋu o le gbɔdzɔgbɔdzɔ siwo le eŋu ta. Le nyateƒe me la, wogblɔna be Mawu mebua agbagba siwo katã míedzena be míasubɔe la ɖe ɖeke me kura o. (Hiob 15:15, 16; 22:3) Esia nye aʋatsokaka aɖe si ŋu Yesu ƒo nu tsi tsitre ɖo; mía dometɔ ɖe sia ɖe xɔ asi le Mawu ŋkume. (Mixlẽ Mateo 10:29-31.) Ðe wòle be wò gbɔdzɔgbɔdzɔwo kpɔkpɔ dze si nana nàɖoe kplikpaa ɖokuibɔbɔtɔe be yeatrɔ asi le yeƒe nɔnɔmeawo ŋu woanyo wu to Yehowa ƒe kpekpeɖeŋu me boŋ. (2 Kor. 12:7-10) Ne dɔléle alo tsitsi na be mègate ŋu wɔa geɖe o la, ekema ɖo taɖodzinu siwo gbɔ nàte ŋu aɖo la na ɖokuiwò, gake mègana ta alo nàna wò lɔlɔ̃ nu natsi o.\nNu Geɖe Siwo Ta Míada Akpe Ðo\n17, 18. Vi kae wòaɖe na wò ne èna lɔlɔ̃ si nɔ asiwò gbã la dzi ɖe edzi?\n17 Nu nyui geɖewo ado tso eme na wò ne èyi edzi na lɔlɔ̃ si nɔ asiwò gbã la dzi ɖe edzi. Àte ŋu ana wò sidzedze Mawu kple wò ŋudzedzekpɔkpɔ ɖe eƒe mɔfiamewo ŋu nadzi ɖe edzi. (Mixlẽ Lododowo 2:1-9; 3:5, 6.) Hakpala la gblɔ be: “Fetu gã le [Yehowa ƒe sewo] me léle ɖe asi me.” “Yehowa ƒe ɖaseɖiɖi le eteƒe enana bometsilawo dzea nunya.” Gawu la, ‘woayra ame siwo fɔɖiɖi mele woƒe azɔlime ŋu o, ame siwo zɔna le Yehowa ƒe se la me.’—Ps. 19:8, 12; 119:1.\n18 Àlɔ̃ ɖe edzi godoo be nu nyui geɖewo li siwo tae wòle be nàda akpe na Mawu ɖo. Èse nu si gbɔ nu siwo le dzɔdzɔm le xexea me la tso la gɔme. Mawu ƒe beléname kple ɖoɖo siwo wòwɔ na eƒe amewo egbea la ɖea vi na wò. Ðikekemanɔmee la, dzi dzɔa wò hã be Yehowa he wò va eƒe xexea me katã ƒe hame la me, eye wòna mɔnukpɔkpɔ wò be nèva zu eƒe Ðasefo. Kpɔ ŋudzedze ɖe wò yayrawo ŋu! Ne wòanye be nàŋlɔ wo ɖe agbalẽ me la, anye ne woasɔ gbɔ ŋutɔ. Ðikekemanɔmee la, esia wɔwɔ edziedzi akpe ɖe ŋuwò be nàwɔ ɖe aɖaŋuɖoɖo sia si nye, “yi edzi nàlé nu si le asiwò la me ɖe asi goŋgoŋ” la dzi.—Nyaɖ. 3:11.\n19. Tsɔ kpe ɖe ŋugbledede tso mia kple Mawu dome ƒomedodoa ŋu ŋuti la, nu vevi bubu kawoe ate ŋu akpe ɖe ŋuwò nàyi edzi anɔ gbɔgbɔmelãmesẽ me?\n19 Afɔɖeɖe siwo akpe ɖe ŋuwò be nàlé nu si le asiwò la me ɖe asi goŋgoŋ la ƒe gbãtɔ koe ŋugbledede tso ale si wò xɔse nɔ tsitsim esi ƒeawo va le yiyim ŋu nye. Magazine sia hea susu yia nu vevi bubu siwo akpe ɖe mía ŋu míayi edzi anɔ gbɔgbɔmelãmesẽ nyui me la dzi edziedzi. Wo dometɔ aɖewoe nye gbedodoɖa, Kristotɔwo ƒe kpekpeawo dede kple gomekpɔkpɔ le wo me, kpakple gbeƒãɖeɖedɔa wɔwɔ dzonɔamemetɔe. Nu siawo ate ŋu akpe ɖe ŋuwò nàyi edzi anɔ dzo yeye dem lɔlɔ̃ si nɔ asiwò gbã la me ahana wòanɔ dzidzim ɖe edzi.—Ef. 5:10; 1 Pet. 3:15; Yuda 20, 21.\n• Aleke susu siwo ta nèva lɔ̃ Yehowa ɖo la ate ŋu anye dzideƒotsoƒe na wò fifiae?\n• Nu ka dzie ŋugbledede tso nu siwo me wò ŋutɔ nèto le ƒe siwo va yi me ŋu ate ŋu ana nàka ɖo?\n• Nu ka tae wòle be nàdzro nu si tae nèlɔ̃ Mawu ɖo la me?\nNyateƒea ƒe akpa kae wɔ dɔ ɖe dziwò hena nèka ɖe edzii?\nÈde dzesi nanewo le ɖokuiwò ŋu siwo ŋu wòhiã be nàwɔ asitɔtrɔ lea?


Aleke Wòle Be Nàsubɔ Mawui?\nGBE BUBU Abbey Abui Acholi Adza Afrikaans Akha Altai Alur Amerika Tokunɔgbe Amharic Angola Tokunɔgbe Arabic Argentina Tokunɔgbe Armenian Armenian (West) Ateso Attié Aymara Azerbaijani Azerbaijani (Cyrillic) Bashkir Bassa (Cameroon) Bassa (Liberia) Batak (Karo) Batak (Simalungun) Batak (Toba) Belize Kriol Biak Bicol Bislama Bolivia Tokunɔgbe Boulou Bété Cambodian Cebuano Changana (Zimbabwe) Chavacano Chichewa Chiga Chin (Hakha) Chin (Tiddim) Chin (Zotung) China Kantongbe (Bɔbɔetɔ) China Kantongbe (Xoxotɔ) Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuabo Chuvash Cibemba Cinamwanga Cinyanja Colombia Tokunɔgbe Cuba Tokunɔgbe Damara Dangme Danish Dayak Ngaju Douala Drehu Dusun Dutch Efik Estonian Eŋlisi Eʋegbe Fante Fijian Finland Tokunɔgbe Finnish Fon Franse Futuna (East) Ga German Gitonga Gokana Greek Guadeloupean Creole Guarani Guarani (Bolivia) Guerze Guianese Creole Gun Guéré Haitian Creole Hausa Herero Hiligaynon Hindi Hungarian Hunsrik Iban Ibanag Ibinda Igbo Iloko India Tokunɔgbe Indonesia Tokunɔgbe Indonesian Irish Isoko Italian Italy Tokunɔgbe Javanese Jula Kabiye Kabuverdianu Kachin Kannada Karen (S'gaw) Kazakh Kazakh (Arabic) Khana Kikamba Kikaonde Kikongo Kikuyu Kiluba Kimbundu Kinyarwanda Kipende Kirghiz Kiribati Kirundi Kisi Kisii Kisonge Kongo Korean Kpelle Krio Kurdish Kurmanji Kwangali Kwanyama Kyangonde Lahu Lamba Lambya Lhukonzo Lingala Lithuanian Lomwe Luganda Lugbara Lunda Luo Luvale Macua Malagasy Malay Malayalam Malaysia Tokunɔgbe Maltese Mam Mambwe-Lungu Mapudungun Marathi Mauritian Creole Mazahua Mbunda Mende Meru Mexico Tokunɔgbe Mizo Mongolian Moore Myanmar Myanmar Tokunɔgbe Navajo Ndau Ndebele Ndebele (Zimbabwe) Ndonga Nengone Nepal Tokunɔgbe Nepali Ngabere Ngangela Nias Nigerian Pidgin Norwegian Nsenga Nyaneka Nyungwe Nzema Odia Okpe Oromo Ossetian Otetela Pangasinan Pidgin (West Africa) Pidzin (Kamerun) Polish Ponapean Portugal Tokunɔgbe Portuguese Portuguese (Portugal) Punjabi (Shahmukhi) Quebec Tokunɔgbe Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Chimborazo) Quichua (Imbabura) Quichua (Pastaza) Quichua (Santiago del Estero) Quichua (Tena) Rarotongan Romanian Romany (Eastern Slovakia) Romany (Macedonia) Romany (Macedonia) Cyrillic Romany (Northern Greece) Romany (Serbia) Romany (Southern Greece) Ronga Runyankore Russian Rutoro Samoan Sangir Sango Sena Sepedi Sesotho (Lesotho) Sesotho (South Africa) Setswana Seychelles Creole Shona Sidama Silozi Sinhala Solomon Islands Pidgin Spain Tokunɔgbe Spanish Sranantongo Sunda Swahili Swahili (Congo) Swati Swedish Tagalog Tahitian Tajiki Talian Tamil Tandroy Tankarana Tatar Tetun Dili Thai Thailand Tokunɔgbe Tigrinya Tiv Tojolabal Tok Pisin Tongan Tshiluba Tshwa Tsonga Turkish Tuvaluan Twi Ukrainian Umbundu Urdu Urhobo Uruund Uzbek Vezo Vietnamese Wallisian Waray-Waray Welsh Wichi Wolaita Yacouba Zande Zulu\nMɔ Nyuitɔ Si Dzi Míato Asubɔ Mawu\n1. Ame kae dze agblɔ mɔ nyuitɔ si dzi míato asubɔ Mawu la na mí?\nSUBƆSUBƆHA akpa gãtɔ gblɔna be yewofiaa nyateƒe si ku ɖe Mawu ŋu. Gake esia mate ŋu anye nyateƒe o, elabena nu siwo subɔsubɔhawo fiana ku ɖe ame si ƒomevi Mawu nye kple ale si wòle be míasubɔe ŋu toa vovo tso wo nɔewo tɔ gbɔ. Aleke míawɔ anya mɔ nyuitɔ si dzi míato asubɔ Mawu? Yehowa ɖeka koe dze agblɔ ale si míasubɔe la na mí.\n2. Aleke nàwɔ anya mɔ nyuitɔ si dzi nàto asubɔ Mawu?\n2 Yehowa tsɔ Biblia na mí ale be míanya mɔ nyuitɔ si dzi míato asubɔe. Eya ta srɔ̃ Biblia la, eye Yehowa akpe ɖe ŋuwò eƒe nufiafiawo naɖe vi na wò, elabe etsɔ ɖe le eme na wò vevie.—Yesaya 48:17.\n3. Nu kae Mawu di be míawɔ?\n3 Ame aɖewo gblɔna be subɔsubɔhawo katã dzea Mawu ŋu, gake menye nu siae Yesu fia o. Egblɔ be: “Menye ame sia ame si le gbɔgblɔm nam be, ‘Aƒetɔ, Aƒetɔ,’ ye ayi ɖe Dziƒofiaɖuƒe la me o, negbe ame si le Fofonye si le dziƒowo ƒe lɔlɔ̃nu wɔm la koe.” Eya ta ehiã vevie be míanya nu si nye Mawu ƒe lɔlɔ̃nu eye míawɔe. Nya sia le vevie ŋutɔ, elabe Yesu tsɔ ame siwo meɖoa to Mawu o la sɔ kple nu vlo wɔlawo kple “sedzimawɔlawo.”—Mateo 7:21-23.\n4. Nya kae Yesu gblɔ tso Mawu ƒe lɔlɔ̃nu wɔwɔ ŋu?\n4 Yesu xlɔ̃ nu mí be ne míedi be míawɔ Mawu ƒe lɔlɔ̃nu la, nɔnɔme sesẽwo ava mía dzi. Egblɔ be: “Mito agbo xaxɛ la nu yi ɖe eme, elabena agbo la keke eye mɔ si kplɔa ame yia tsɔtsrɔ̃ me la le gbadza, eye ame geɖewoe toa enu yina; ke agbo la le xaxɛe eye mɔ la hã xaxa, si kplɔa ame yia agbe me, eye ame ʋɛ aɖewo koe kpɔnɛ.” (Mateo 7:13, 14) Mɔ xaxa alo Mawu subɔsubɔ le mɔ nyuitɔ nu kplɔa ame yia agbe mavɔ me. Mɔ gbadza alo Mawu subɔsubɔ le mɔ si mesɔ o nu kplɔa ame yia ku me. Gake Yehowa medi be ame aɖeke naku o. Ena mɔnukpɔkpɔ ame sia ame be wòasrɔ̃ nu tso ye ŋu.—2 Petro 3:9.\n5. Aleke nàwɔ akpɔ ame siwo le Mawu subɔm le mɔ nyuitɔ nu la adze sii?\n5 Yesu gblɔ be míate ŋu akpɔ ame siwo le Mawu subɔm le mɔ nyuitɔ nu adze sii. Míewɔa esia to ŋkuléle ɖe woƒe dzixɔsewo kple woƒe agbenɔnɔ ŋu me. Yesu gblɔ be: “Woƒe kutsetsewoe miatsɔ adze si woe.” Eye wògblɔ kpee be: “Ati nyui sia ati nyui tsea ku nyui.” (Mateo 7:16, 17) Esia mefia be ame siwo subɔa Mawu la de blibo o. Gake Mawu subɔlawo dzea agbagba be yewoawɔ nu si sɔ ɣesiaɣi. Azɔ na míakpɔ nu siwo akpe ɖe mía ŋu míakpɔ ame siwo le Mawu subɔm le mɔ nyuitɔ nu la adze sii la ɖa.\n6, 7. Nu ka tae subɔsubɔha vavã me tɔwo tua woƒe nufiafiawo ɖe Biblia dzi? Nu kae míesrɔ̃ tso kpɔɖeŋu si Yesu ɖo la me?\n6 Ele be míatu míaƒe nufiafiawo ɖe Biblia dzi. Biblia gblɔ be: “Ŋɔŋlɔ blibo la tso Mawu ƒe gbɔgbɔ me, eye wònyo na nufiafia, na mokaka, na ɖɔɖɔɖo, na amehehe le dzɔdzɔenyenye me, ale be Mawu ƒe ame la nadze bliboe, eye wòanɔ dzadzraɖoɖi keŋkeŋ na dɔ nyui sia dɔ nyui wɔwɔ.” (2 Timoteo 3:16, 17) Apostolo Paulo ŋlɔ ɖo ɖe Kristotɔwo be: “Esi miexɔ Mawu ƒe nya, si miese tso mía gbɔ la, miexɔe abe amegbetɔwo ƒe nya ene o, ke boŋ abe Mawu ƒe nya ene.” (1 Tesalonikatɔwo 2:13) Mawu ƒe Nya, Biblia, la dzi koe wotua subɔsubɔ vavã ƒe nufiafiawo ɖo, ke menye amegbetɔwo ƒe susuwo, kɔnyinyiwo alo nu bubu aɖeke dzi o.\n7 Yesu tu nu siwo katã wòfia la ɖe Mawu ƒe Nyaa dzi. (Xlẽ Yohanes 17:17.) Eyɔ nya tso Ŋɔŋlɔawo me zi geɖe. (Mateo 4:4, 7, 10) Mawu subɔla vavãwo srɔ̃a Yesu ƒe kpɔɖeŋu eye wotua woƒe nufiafiawo katã ɖe Biblia dzi.\n8. Nu kae Yesu fia mí tso Yehowa subɔsubɔ ŋu?\n8 Yehowa ɖeka koe wòle be míasubɔ. Psalmo 83:18 gblɔ be: “Wò, ame si ŋkɔe nye Yehowa la, Wò ɖeɖe koe nye Dziƒoʋĩtɔ ɖe anyigba blibo la dzi.” Yesu di be amewo nanya ame si tututu Mawu vavã la nye, eye wòfia Mawu ƒe ŋkɔa wo. (Xlẽ Yohanes 17:6.) Yesu gblɔ be: “Yehowa wò Mawue nàde ta agu na, eye eya ɖeka koe nàsubɔ.” (Mateo 4:10) Eya ta mí Mawu subɔlawo míesrɔ̃a Yesu ƒe kpɔɖeŋu. Míesubɔa Yehowa ɖeka ko, míezãa eƒe ŋkɔa, míefiaa eƒe ŋkɔa amewo eye míegblɔa nu siwo Mawu ava wɔ na mí la na wo.\n9, 10. Aleke míeɖenɛ fiana be míelɔ̃ mía nɔewo?\n9 Ele be lɔlɔ̃ akuakua nanɔ mía si na amewo. Yesu fia eƒe nusrɔ̃lawo be woalɔ̃ wo nɔewo. (Xlẽ Yohanes 13:35.) Ele be lɔlɔ̃ si le mía si na mía nɔewo nana míawɔ ɖeka abe dadaviwo ene eɖanye dukɔ ka mee míetso alo aleke kee míaƒe dekɔnu ɖale o, míeɖanye gatɔwo alo ame dahewo o. (Kolosetɔwo 3:14) Eya ta míeyia aʋa ɖawua amewo o. Biblia gblɔ be: “Esia mee Mawu ƒe viwo kple Abosam ƒe viwo dze ƒãa le: Ame sia ame si mewɔa nu dzɔdzɔe o la metso Mawu me o, nenema kee nye ame si melɔ̃a nɔvia o hã.” Egblɔ kpee be: “Míalɔ̃ mía nɔewo; menye abe Kain, ame si dzɔ tso vɔ̃ɖitɔ la me, eye wòwu nɔvia ene o.”—1 Yohanes 3:10-12; 4:20, 21.\n10 Míezãa míaƒe ɣeyiɣi, ŋusẽ kple nunɔamesiwo tsɔ kpena ɖe mía nɔewo ŋu eye míedea dzi ƒo na mía nɔewo. (Hebritɔwo 10:24, 25) Míewɔa “nyui na amewo katã.”—Galatiatɔwo 6:10.\n11. Nu ka tae míexɔe se be Yesu dzi ko míato akpɔ xɔxɔ?\n11 Ehiã be míaɖo to Yesu, elabe eya dzie míato ayi Mawu gbɔ. Biblia gblɔ be: “Xɔxɔ la megale ame bubu aɖeke me o, elabena ŋkɔ bubu aɖeke mele dziƒoa te, si wona amegbetɔwo, si dzi míato akpɔ xɔxɔ o.” (Dɔwɔwɔwo 4:12) Míesrɔ̃e le agbalẽ sia ƒe Ta 5 lia me be Yehowa dɔ Yesu ɖo ɖe anyigba dzi wòva tsɔ eƒe agbe xe tafe ɖe amegbetɔ toɖolawo ta. (Mateo 20:28) Yehowa tia Yesu be wòaɖu fia ɖe anyigba la dzi. Eya tae Biblia gblɔ na mí be ele be míaɖo to Yesu ne míedi be míanɔ agbe tegbee.—Xlẽ Yohanes 3:36.\n12. Nu ka tae míedea nu dunyahehe me o?\n12 Mele be míade nu dunyahehe me o. Yesu mede nu dunyahehe me o. Esi wonɔ ʋɔnu drɔ̃mee la, egblɔ na Roma-dziɖula Pilato be: “Nye Fiaɖuƒe menye xexe sia ƒe akpa aɖeke o.” (Xlẽ Yohanes 18:36.) Abe ale si Yesu wɔe ene la, míewɔa nuteƒe na Mawu ƒe Fiaɖuƒe si le dziƒo la, eya ta afi ka kee míeɖale o, míedea nu dunyahehe me o. Ke hã, Biblia bia tso mía si be míaɖo to “ŋusẽtɔwo,” si fia dziɖuɖuwo. (Romatɔwo 13:1) Míewɔna ɖe dukɔ si me míele la ƒe sewo dzi. Gake ne dukɔa ƒe se tsi tsitre ɖe Mawu ƒe sewo ŋu la, míewɔna abe ale si apostoloawo wɔ ene, ame siwo gblɔ be: “Ele be míaɖo to Mawu abe dziɖula ene wu amewo.”—Dɔwɔwɔwo 5:29; Marko 12:17.\n13. Nu ka tae míeɖea gbeƒã tso Mawu ƒe Fiaɖuƒea ŋu?\n13 Míexɔe se be Mawu ƒe Fiaɖuƒea koe ava kpɔ xexe sia me kuxiwo gbɔ. Yesu gblɔ be “woaɖe gbeƒã Fiaɖuƒe ŋuti nya nyui” la le xexe blibo la me. (Xlẽ Mateo 24:14.) Amegbetɔ ƒe dziɖuɖu aɖeke mate ŋu awɔ nu si Mawu ƒe Fiaɖuƒea le wɔwɔ ge na mí la o. (Psalmo 146:3) Yesu fia mí be míado gbe ɖa abia be Mawu ƒe Fiaɖuƒea nava esi wògblɔ be: “Wò Fiaɖuƒe nava. Wò lɔlɔ̃nu nava eme le anyigba dzi abe ale si wòle le dziƒo ene.” (Mateo 6:10) Biblia na míenya be Mawu ƒe Fiaɖuƒea ava ɖe amegbetɔwo ƒe dziɖuɖuwo katã ɖa eye “eya ɖeɖe anɔ anyi tegbee.”—Daniel 2:44.\n14. Ame kawoe nèxɔe se be wosubɔa Mawu le mɔ nyuitɔ nu?\n14 Esi nèsrɔ̃ nu siawo vɔ la, bia ɖokuiwò be: ‘Ame kawoe tua woƒe nufiafiawo ɖe Biblia dzi? Ame kawoe fiaa Mawu ƒe ŋkɔ amewo? Ame kawoe lɔ̃a wo nɔewo vevie eye woxɔe se be Mawu dɔ Yesu ɖa be wòava ɖe mí? Ame kawoe medea nu dunyahehe me o? Ame kawoe ɖea gbeƒã be Mawu ƒe Fiaɖuƒea koe ava kpɔ míaƒe kuxiwo gbɔ?’ Yehowa Ðasefowo koe.—Yesaya 43:10-12.\n15. Nu kae wòle be míawɔ ne míedi be Mawu nakpɔ ŋudzedze ɖe míaƒe subɔsubɔ ŋu?\n15 Exɔxɔ se be Mawu li ɖeɖe mesɔ gbɔ o. Gbɔgbɔ vɔ̃wo gɔ̃ hã xɔe se be Mawu li, gake womeɖoa toe o. (Yakobo 2:19) Ne míedi be Mawu nakpɔ ŋudzedze ɖe míaƒe subɔsubɔ ŋu la, ele be míaxɔe ase be eli, eye ele be míawɔ nu siwo wògblɔ na mí hã.\n16. Nu ka tae wòle be míatsri alakpasubɔsubɔhawo?\n16 Ne míedi be míaƒe subɔsubɔ nadze Mawu ŋu la, ele be míatsri alakpasubɔsubɔ. Nyagblɔɖila Yesaya gblɔ be: “Mido go le eme, miwɔ mia ɖokui kɔkɔe.” (Yesaya 52:11; 2 Korintotɔwo 6:17) Eya tae wòle be míatsri nu sia nu si do ka kple alakpasubɔsubɔhawo.\n17, 18. Nu kae nye “Babilon Gã” la, eye nu ka tae wòhiã kpata be nàdo le eme?\n17 Nu kae nye alakpasubɔsubɔ? Elɔ subɔsubɔha siwo katã fiaa nu be míasubɔ Mawu le mɔ si mewɔ ɖeka kple eƒe Nya la nu o la ɖe eme. Biblia yɔ alakpasubɔsubɔhawo katã be “Babilon Gã.” (Nyaɖeɖefia 17:5) Nu ka tae? Le Noa ƒe ŋkekea me Tsiɖɔɖɔa megbe la, wote alakpanuwo fiafia le mawusubɔsubɔ me le du si woyɔna be Babilon me. Alakpanufiafia mawo tso afi ma kaka ɖe xexea me. Le kpɔɖeŋu me, Babilontɔwo subɔa mawu-etɔ̃-ƒokpli hamehamewo. Egbea la, subɔsubɔha geɖe fiaa nu be Trinita alo Mawuɖekaetɔ̃ ye Mawu nye, evɔ Biblia ya fia nu eme kɔ ƒãa be Mawu vavã ɖeka koe li, eyae nye Yehowa, eye viae Yesu nye. (Yohanes 17:3) Babilontɔwo xɔe se hã be ne ame ku la, eƒe akpa aɖe yia edzi nɔa agbe, eye wogblɔna be wowɔa funyafunya amea ƒe akpa ma le dzo mavɔ me. Esia menye nyateƒe o.—Kpɔ Dzesidenya 14, 17 kple 18.\n18 Mawu gblɔe ɖi be eteƒe madidi o yeatsrɔ̃ alakpasubɔsubɔhawo katã. (Nyaɖeɖefia 18:8) Èkpɔ nu si tae wòhiã kpata be nàdo le alakpasubɔsubɔha mea? Yehowa Mawu di be nàwɔ esia hafi wòava tsi megbe akpa.—Nyaɖeɖefia 18:4.\nNe èwɔ ɖeka kple Yehowa ƒe amewo miesubɔnɛ la, àzu xexea me katã ƒe ƒomea me tɔ\n19. Ne ètiae be yeasubɔ Yehowa la, aleke wòalé be na wòe?\n19 Ne ètso nya me be yeado le alakpasubɔsubɔhawo me ahasubɔ Yehowa la, xɔ̃wòwo alo ƒowòmetɔ aɖewo mase egɔme na wò o, eye woate ŋu aɖe fu na wò gɔ̃ hã. Gake Yehowa magblẽ wò ɖi o. Àva zu xexea me katã ƒe ƒome si me ame miliɔn geɖewo le la me tɔ, ƒome sia me tɔwo lɔ̃a wo nɔewo vevie, eye agbe mavɔ nɔnɔ le Mawu ƒe xexe yeyea me ƒe mɔkpɔkpɔ hã asu asiwò. (Marko 10:28-30) Ðewohĩ xɔ̃wòwo alo ƒowòmetɔ siwo tsi tsitre ɖe ale si nètso nya me be yeasubɔ Yehowa ŋu la dometɔ aɖewo gɔ̃ hã ate ŋu ava tiae be yewoasrɔ̃ Biblia.\n20. Nu ka tae wòle vevie be nàsubɔ Mawu le mɔ nyuitɔ nu?\n20 Eteƒe madidi o, Mawu aɖe vɔ̃ɖinyenyewo katã ɖa eye eƒe Fiaɖuƒea aɖu anyigba blibo la dzi. (2 Petro 3:9, 13) Esia anye ɣeyiɣi dodzidzɔname aɖe ŋutɔ! Ɣemaɣi la, ame sia ame asubɔ Yehowa abe ale si Yehowa dii ene. Eya ta ele vevie be nàɖoe fifia be yeasubɔ Yehowa le mɔ nyuitɔ nu.\nAME SIWO SUBƆA MAWU LA\ntua woƒe nufiafiawo ɖe Biblia dzi\nsubɔa Yehowa ɖeɖe ko, eye wofiaa eƒe ŋkɔa amewo\nlɔ̃a wo nɔewo\nxɔe se be Mawu dɔ Yesu ɖa be wòava ɖe mí\nmedea nu dunyahehe me o\nɖea gbeƒã be Mawu Fiaɖuƒea koe ate ŋu akpɔ xexea me kuxiwo gbɔ\nNYATEƑENYA 1: ALE SI NÀWƆ AKPƆ SUBƆSUBƆHA VAVÃ ADZE SII\n“Agbo la le xaxɛe eye mɔ la hã xaxa, si kplɔa ame yia agbe me, eye ame ʋɛ aɖewo koe kpɔnɛ.”—Mateo 7:14\nAleke míewɔ nya be menye subɔsubɔwo katã ŋue Mawu kpɔa ŋudzedze ɖo o?\nMawu meda asi ɖe subɔsubɔhawo katã dzi o. Menye subɔsubɔhawo katãe wɔa Mawu ƒe lɔlɔ̃nu o.\nSubɔsubɔha vavã la kplɔa ame yia agbe mavɔ me. Alakpasubɔsubɔhawo kplɔa ame yia tsɔtsrɔ̃ me.\nÀte ŋu ade dzesi subɔsubɔha vavã la to eƒe dɔwɔwɔwo dzi. Mehiã be nàsrɔ̃ nu tso subɔsubɔwo katã ŋu o; srɔ̃ nu si Biblia fia la ko.\nNYATEƑENYA 2: MƆ NYUITƆ SI NU NÀSUBƆ MAWU LE\n1 Tesalonikatɔwo 2:13; 2 Timoteo 3:16, 17\nWoxɔa nu siwo le Biblia me dzi se eye wofiaa nu si le eme la ɖeɖe ko.\nMateo 4:10; Yohanes 17:6\nWosubɔa Yehowa eye wozãa eƒe ŋkɔ la.\nWoɖea lɔlɔ̃ vavã fiaa wo nɔewo.\nYohanes 3:36; Dɔwɔwɔwo 4:12\nWoɖoa to Yesu. Mawu to Yesu dzi ɖe mí.\nYohanes 18:36; Dɔwɔwɔwo 5:29\nWomedea nu dunyahehe me o.\nWofiaa amewo be Mawu Fiaɖuƒe la koe akpɔ míaƒe kuxiwo gbɔ.\nNYATEƑENYA 3: ELE BE NÀWƆ NU SIWO DZI NÈXƆ SE LA DZI\nNu kae wòle be nàwɔ ne èdi be Mawu nakpɔ ŋudzedze ɖe yeƒe subɔsubɔ ŋu?\nEgbɔgblɔ kple nu be yexɔ Mawu dzi se ɖeɖe mesɔ gbɔ o. Ele be nàwɔ ɖe nu siwo wògblɔ le Biblia me la dzi.\nYesaya 52:11; Nyaɖeɖefia 17:5\nAlakpasubɔsubɔhawo alo “Babilon Gã” la fiaa amewo be woasubɔ Mawu le mɔ si medzea eŋu o la nu. Alakpasubɔsubɔhawo ƒe nufiafiawo dometɔ aɖewoe nye Trinita alo Mawuɖekaetɔ̃, luʋɔ makumaku kple dzo mavɔ.\nNyaɖeɖefia 18:4, 8\nEteƒe madidi o, Yehowa atsrɔ̃ alakpasubɔsubɔhawo katã ɖa. Ele be nàtsri nu sia nu si do ka kple alakpasubɔsubɔhawo.\nWoatsi tsitre ɖe ŋuwò, gake Yehowa magblẽ wò ɖi o.\nSubɔsubɔ Si Dzea Mawu Ŋu (Akpa 2)\nDe dzesi susu etɔ̃ siwo tae míetsɔ ŋkɔ sia ɖo.\nNya Kae Biblia Gblɔ Tso Subɔsubɔha Ŋu?


Ga | Nya Si Biblia Gblɔ\nGBE BUBU Afrikaans Albanian Amharic Arabic Armenian Bulgarian Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Chitonga Cibemba Croatian Czech Danish Dutch Efik Estonian Eŋlisi Eʋegbe Finnish Franse Georgian German Greek Hebrew Hiligaynon Hungarian Igbo Iloko Indonesian Italian Japanese Kinyarwanda Kirghiz Kirundi Korean Latvian Lingala Lithuanian Macedonian Malagasy Maltese Norwegian Pangasinan Polish Portuguese Punjabi Romanian Russian Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Swahili Swedish Tagalog Thai Tigrinya Tsonga Turkish Twi Ukrainian Vietnamese Xhosa Zulu\nNYA SI AME AÐEWO GBLƆNA\nGae nye nu vɔ̃ɖiwo katã ƒe ke.\n“Galɔlɔ̃” gbɔe “nu vɔ̃ɖi ƒomeviwo katã” tsona, ke menye ga ŋutɔ o. Le Biblia me la, Fia hotsuitɔ Salomo yɔ nu vɔ̃ɖi ƒomevi etɔ̃ siwo dzɔna zi geɖe ɖe ame siwo lɔ̃a ga la dzi. Dzimaɖitsitsi: “Kesinɔtɔ ƒe nu gbogboawo menana wòdɔa alɔ̃ o.” (Nyagblɔla 5:11) Ŋudzedzemakpɔmakpɔ ɖe nu siwo le ame si ŋu: “Ame si lɔ̃a ga la, ga maɖi ƒo nɛ o, eye ame si lɔ̃a kesinɔnu la, viɖe aɖeke matso eme nɛ o.” (Nyagblɔla 5:9) Enana amewo daa se dzi: “Ame si tsi klokloklo ɖe hokpɔkpɔ ŋu la, womagbe tohehe nɛ o.”—Lododowo 28:20.\nVi kae ga ɖena?\n‘Ga doa vɔvɔli.’ —Nyagblɔla 7:12.\nGa nana be ame nɔa dedie eye wòhea dzidzɔ vɛ nɛ.\nAmeflunya si nye be ga nana be ame nɔa dedie eye wòhea dzidzɔ vɛ nɛ la nye “kesinɔnuwo ƒe amebleŋusẽ” aɖe. (Marko 4:19) Ke hã, “gae wotsɔna kpɔa nuwo katãe.” (Nyagblɔla 10:19) Le kpɔɖeŋu me, ga ate ŋu akpe ɖe ŋuwò nàƒle agbemenuhiahiã veviwo abe nuɖuɖu kple atike ene.—2 Tesalonikatɔwo 3:12.\nGa hã kpena ɖe ŋuwò nèkpɔa wò ƒomea dzi. Elabena Biblia gblɔ be: “Ne ame aɖe mekpɔa ye ŋutɔ tɔwo ƒe nu hiahiãwo gbɔ, vevietɔ ye ŋutɔ ƒemetɔwo tɔwo gbɔ o la, egbe nu le xɔse la gbɔ.”—1 Timoteo 5:8.\nAleke nàɖɔ ŋu ɖo ne èle ga zãm?\n‘Nɔ anyi nàbu eŋu kɔnta gbã.’ —Luka 14:28.\nZã ga le mɔ si adze Mawu ŋu la nu. (Luka 16:9) Nunya anɔ eme be nàzã ga le ŋuɖɔɖo kple anukwareɖiɖi me. (Hebritɔwo 13:18) Na wò “agbenɔnɔ navo tso galɔlɔ̃ me” be nàƒo asa na gazazã wòagbɔ wò ŋutete ŋu. —Hebritɔwo 13:5.\nTogbɔ be Biblia meƒo nu tsi tre ɖe nugbanadodo alo gadodo ŋu o hã la, exlɔ̃ nu be “ame si doa nu le ame si la, kluvi wònye na ame si si wòdo nu la le.” (Lododowo 22:7, Eʋegbe Biblia, ƒe 2010 tɔ) Mèganɔ nuwo ƒlem ko o, elabena “ame si tsi klokloklo la, dea hiã aƒe.” (Lododowo 21:5) Ke “dzra nane ɖo ɖi” le wò ŋutete nu be ga nanɔ asiwò nàtsɔ akpɔ nu siwo le vevie wu gbɔe. —1 Korintotɔwo 16:2.\nBiblia de dzi ƒo be míanɔ “nu nam amewo.” (Luka 6:38) Ele be ame siwo di be yewoƒe nu nadze Mawu ŋu la nanye dɔmenyolawo, elabena “ame si naa nu kple dzidzɔ lae Mawu lɔ̃na.” (2 Korintotɔwo 9:7) Eya ta mègaŋlɔ “nyuiwɔwɔ kple nunana ame bubuwo be o, elabena nenem vɔsa siawo dzea Mawu ŋu ŋutɔ.” —Hebritɔwo 13:16.


Nyagblɔɖila Eliya Do Gbe Ða, Enɔ Ŋudzɔ, Eye Wòlala | Xɔse Vavã\nEnɔ Ŋudzɔ, Eye Wòlala\n1, 2. Dɔ sesẽ kae dze ŋgɔ Eliya, eye aleke woa kple Axab woto vovoe?\nELIYA di vevie be yeaɖe ye ɖokui ɖe aga ahado gbe ɖa na ye Fofo si le dziƒo. Gake ɖeko ameha siwo ƒo xlãe la kpɔ eteƒe nyagblɔɖila vavã sia na dzo ge tso dziƒoe nye ema, eye ɖikeke mele eme o be wo dometɔ geɖewo di be yewoate ɖe eŋu akafui eye eya hã nalɔ̃ yewo ƒe nya. Hafi Eliya nalia Karmel To kɔkɔa aɖado gbe ɖa na Yehowa Mawu la, dɔ sesẽ aɖe dze ŋgɔe. Ele nɛ be wòaɖaƒo nu kple Fia Axab.\n2 Ame eve siawo to vovo ale gbegbe. Axab, si tsɔ fiawu dzeani aɖe ɖo atsyɔ̃ na eɖokui kpeɖii la, nye ŋuklẽla kple xɔsegbela si mekana ɖe nu si wòawɔ dzi o. Eliya do nyagblɔɖilawo ƒe awu, si nye awu tsɛ si womeɖo atsyɔ̃ na o, eye anɔ eme be enye lãgbalẽwu, alo awu si wotsɔ kposɔfu alo gbɔ̃fu lɔ̃. Enye dzinɔameƒotɔ, fɔmaɖila kple ame si si xɔse sẽŋu le. Nu si dzɔ le ŋkeke ma, si yina enu wu ge, dzi la ɖe ame si ƒomevi wo dometɔ ɖe sia ɖe nye la fia kɔtɛ.\n3, 4. (a) Nu ka tae wònye ŋkeke vɔ̃ na Axab kple Baal subɔla bubuawo? (b) Biabia kawo mee míadzro?\n3 Ŋkeke vɔ̃e wònye na Axab kple Baal subɔla bubuawo. Woʋu go subɔsubɔ si Fia Axab kple Fiasrɔ̃ Izebel do ɖe ŋgɔ le Israel to ewo fiaɖuƒea me la be enye alakpasubɔsubɔ. Woɖee fia be Baal nye alakpamawu. Esi Baal ƒe nyagblɔɖilawo nɔ koko ƒom nɛ, nɔ kpo tim henɔ wo ɖokuiwo sim ŋkubiãtɔe be wòado dzo teti hã la, mawu ma si me agbe mele o la mete ŋui o. Baal mete ŋu kpɔ nyagblɔɖila 450 mawo ta tso ku si wodze na la me o. Gake alakpamawu ma gado kpo nu le nu bubu aɖe hã me, eye eteƒe madidi o woaklo nu le esia hã dzi keŋkeŋ. Ƒe etɔ̃ kple edzivɔe nye ema Baal ƒe nyagblɔɖilawo le koko ƒom na woƒe mawua be wòana kuɖiɖi si va woƒe anyigbaa dzi la nu natso, gake Baal mete ŋui o. Eteƒe madidi o, Yehowa ŋutɔ atsi kuɖiɖia nu atsɔ aɖee afia be yee nye Mawu vavã la.—1 Fia. 16:30–17:1; 18:1-40.\n4 Gake ɣekaɣie Yehowa awɔ esia? Hafi ɣemaɣi naɖo la, aleke Eliya awɔ nui? Eye nu kae míate ŋu asrɔ̃ tso ŋutsu xɔsetɔ sia gbɔ? Na míakpɔe ɖa esime míele eƒe nuŋlɔɖia me dzrom.—Xlẽ 1 Fiawo 18:41-46.\n5. Nu kae Eliya gblɔ na Axab be wòawɔ, eye ɖe nane ɖee fia be Axab srɔ̃ nane tso nu siwo dzɔ le ŋkekea me la mea?\n5 Eliya te ɖe Axab ŋu hegblɔ nɛ be: “Yi nàɖu nu, eye nàno nu, elabena mese tsidzadza ƒe nuwɔwɔ.” Ðe fia vɔ̃ɖi sia srɔ̃ nane tso nu siwo dzɔ le ŋkekea me la mea? Nuŋlɔɖia megblɔ nya aɖeke tso esia ŋu o, gake fia la megblɔ nya aɖeke si fia be etrɔ dzi me o, eye mebia tso nyagblɔɖilaa si hã be wòakpe ɖe ye ŋu yeate ɖe Yehowa ŋu ahabia tsɔtsɔke o. Ðeko Axab ‘yi, be yeaɖu nu, eye yeano nu.’ (1 Fia. 18:41, 42) Nu kae Eliya ya wɔ?\n6, 7. Nu kae Eliya do gbe ɖa bia, eye nu ka tae?\n6 ‘Ke Eliya yi Karmel To la tame, eye wòdze klo ɖe anyigba hetsɔ mo de ata me.’ Esime Axab yi eƒe ƒodo gbɔ kpɔ ge la, Eliya ya zã mɔnukpɔkpɔ ma yi gbe do ge ɖa na Fofoa si le dziƒo. De dzesi ɖokuibɔbɔ ƒe nɔnɔme si me Eliya nɔ—edze klo ɖe anyigba hebɔbɔ ta ale gbegbe be eƒe mo de eƒe klowo tɔ ge kloe. Nu ka wɔm Eliya nɔ? Mehiã be míasusu naneke agblɔ o. Biblia gblɔ na mí le Yakobo 5:18 be Eliya do gbe ɖa be kuɖiɖia nu natso. Anɔ eme be esia ŋutie wònɔ gbe dom ɖa le le Karmel To la dzi.\nEliya ƒe gbedodoɖawo ɖe ale si wòdi vevie be Mawu ƒe lɔlɔ̃nu nava emee la fia\n7 Yehowa gblɔ do ŋgɔ be: “Mana tsi nadza ɖe anyigba dzi.” (1 Fia. 18:1) Eya ta Eliya do gbe ɖa be Yehowa ƒe lɔlɔ̃nu si wòɖe gblɔ la nava eme, abe ale si ko Yesu hã va fia eyomedzelawo ƒe akpe ɖeka aɖewo megbe be woawɔe ene.—Mat. 6:9, 10.\n8. Nu kae Eliya ƒe kpɔɖeŋua fia mí ku ɖe gbedodoɖa ŋu?\n8 Eliya ƒe kpɔɖeŋua fia nu geɖe mí tso gbedodoɖa ŋu. Nu si nɔ vevie na Eliya wue nye be Mawu ƒe lɔlɔ̃nu nava eme. Ne míele gbe dom ɖa la, anyo be míaɖo ŋku edzi be: “Nu sia nu si míabia wòawɔ ɖeka kple [Mawu ƒe] lɔlɔ̃nu la, aɖo to mí.” (1 Yoh. 5:14) Eya ta eme kɔ ƒãa be ehiã be míanya nu si nye Mawu ƒe lɔlɔ̃nu hafi ate ŋu ado gbe ɖa wòadze eŋu—esia nye susu vevi aɖe si tae wòle be míanɔ Biblia srɔ̃m gbe sia gbe ɖo. Ðikeke mele eme o be Eliya di vevie be kuɖiɖia nu natso, elabena eƒe dukɔa me tɔwo le fu kpem ŋutɔ. Anɔ eme be eƒe dzi yɔ fũu kple akpedada le nukunu si teƒe wòkpɔ Yehowa wɔ gbe ma gbe la ta. Nenema kee wòle be míaƒe gbedodoɖawo naɖe akpedada ƒe nɔnɔme kple dzitsitsi ɖe ame bubuwo ƒe nyonyo ŋu afia.—Xlẽ 2 Korintotɔwo 1:11; Filipitɔwo 4:6.\nKakaɖedzi Nɔ Esi Eye Wònɔ Ŋudzɔ Hã\n9. Nu kae Eliya bia tso eƒe subɔvia si be wòawɔ, eye Eliya ƒe nɔnɔme nyui eve kawo mee míadzro?\n9 Eliya ka ɖe edzi be Yehowa atsi kuɖiɖia nu, gake menya ɣeyiɣi si wòle ewɔ ge o. Ke nu kae nyagblɔɖilaa nɔ wɔwɔm le ɣeyiɣi si me wònɔ lalam? De dzesi nya si nuŋlɔɖia gblɔ: “[Egblɔ] na eƒe ɖekakpui bena: ‘Lia to la, eye nàkpɔ ƒu gome ɖa!’ Eye wòyi ɖakpɔe ɖa hegblɔ bena: ‘Naneke meli o.’ Eɖo ŋu bena: ‘Yi zi gbɔ zi adre.’” (1 Fia. 18:43) Nufiame eve ya teti le kpɔɖeŋu si Eliya ɖo ɖi la me na mí. Gbã la, de dzesi kakaɖedzi si nɔ nyagblɔɖilaa si. Eyome nàde dzesi ale si wònɔ ŋudzɔe hã.\nEliya di vevie be yeakpɔ dzesi aɖe si afia be Yehowa le eƒe nyaa dzi wɔ ge\n10, 11. (a) Mɔ ka nue Eliya ɖee fia le be yeka ɖe Yehowa ƒe ŋugbedodoa dzi? (b) Nu ka tae kakaɖedzi ma tɔgbi ate ŋu anɔ míawo hã si?\n10 Esi Eliya ka ɖe edzi be Yehowa awɔ eƒe ŋugbedodoa dzi ta la, edi vevie be yeakpɔ dzesi aɖe si afia be Yehowa le eƒe nyaa dzi wɔ ge. Eya ta edɔ eƒe subɔvia ɖo ɖe toa ƒe teƒe kɔkɔ aɖe be wòaɖakpɔ ƒu gome ɖa be tsi ɖo hã. Eƒe subɔvia trɔ gbɔ kple dziɖeleameƒonya sia be: “Naneke meli o.” Yame kɔ, eye edze ƒãa be alilikpo dodo aɖeke mele dziŋgɔlia o. Ède dzesi nane si wɔ nuku le nya sia ŋua? Ðo ŋku edzi be ɖeko Eliya gblɔ na Fia Axab be, “Mese tsidzadza ƒe nuwɔwɔ,” teti koe nye ema. Aleke wɔ nyagblɔɖilaa gblɔ nya ma, evɔ alilikpo dodo aɖeke menɔ dziŋgɔlia o?\n11 Ŋugbe si Yehowa do la nɔ nyanya na Eliya. Esi wònye Yehowa ƒe nyagblɔɖila kple eteƒenɔla ta la, eka ɖe edzi be yeƒe Mawu la awɔ eƒe ŋugbedodoa dzi. Kakaɖedzi nɔ Eliya si ale gbegbe be ɖeko wòwɔ nɛ abe ɖe wònɔ tsidzadza ƒe nuwɔwɔ sem xoxo ene. Esia ɖo ŋku nya si Biblia gblɔ tso Mose ŋu dzi na mí, be: “Eyi edzi nɔ te sesĩe, abe ɖe wònɔ Ame si womekpɔna o la kpɔm ene.” Ðe wò hã èbua Mawu ame ŋutɔŋutɔe nenema? Mawu na kpeɖodzi geɖe siwo akpe ɖe mía ŋu míaka ɖe eyama kple eƒe ŋugbedodowo dzi la mí.—Heb. 11:1, 27.\n12. Aleke Eliya ɖee fia be yele ŋudzɔ, eye aleke wòwɔ nui esi eƒe subɔvia gblɔ nɛ be yekpɔ alilikpo sue aɖe?\n12 Azɔ hã, de dzesi ale si gbegbe Eliya nɔ ŋudzɔe. Edɔ eƒe subɔvia ɖa, menye zi ɖeka alo zi eve o, ke boŋ zi adre sɔŋ! Míate ŋu akpɔ ale si yiyi kple gbɔgbɔ ma ate ɖeɖi subɔvia ŋui la ɖaa le susu me, gake Eliya ya kpɔtɔ nɔ mɔ kpɔm na dzesi aɖe kokoko, eye mena ta o. Mlɔeba esi subɔvia yi zi adrelia la, eva ka nya ta be: “Kpɔ ɖa, alilikpovi aɖe le abe ame ƒe asi ene, tso ƒu gome gbɔna.” Ðe nàte ŋu akpɔ ale si subɔvia ado eƒe abɔ ɖa atsɔ eƒe asiƒome anɔ sɔsɔm kple alilikpo sue si gbɔna tso Ƒu Gã la gome la le susu mea? Ðewohĩ subɔvia mebu alilikpo si wòkpɔ la ɖe ɖeke me o. Gake Eliya ya mebui nu tsɛe kura o. Eya ta edɔ dɔ kpata aɖe eƒe subɔvia be: “Yi ɖagblɔ na Axab bena: ‘Tsi lãwo ɖe tasiaɖam ŋu, eye nàdzo, ne tsi megasika wò ɖi o.’”—1 Fia. 18:44.\n13, 14. (a) Aleke míate ŋu asrɔ̃ Eliya ƒe ŋudzɔnɔnɔae? (b) Susu kawo tae wòle be míawɔ nu kpata?\n13 Le esia hã me la, Eliya gaɖo kpɔɖeŋu nyui aɖe ɖi na mí. Míawo hã míele agbe le ɣeyiɣi si me eteƒe madidi o Mawu aɖe afɔ be yeƒe tameɖoɖo si yeɖe gblɔ la nava eme. Eliya kpɔ mɔ na kuɖiɖi ƒe nuwuwu; Mawu subɔla siwo li egbea hã le mɔ kpɔm na xexemenuɖoanyi sia ƒe nuwuwu. (1 Yoh. 2:17) Ele be míayi edzi anɔ ŋudzɔ va se ɖe esime Yehowa Mawu ɖe afɔ, abe ale si Eliya wɔe ene. Mawu ŋutɔ ƒe Vi, Yesu, xlɔ̃ nu eyomedzelawo be: “Eya ta minɔ ŋudzɔ, elabena mienya ŋkeke si dzi miaƒe Aƒetɔ la ava o.” (Mat. 24:42) Ðe Yesu ƒe nya sia fia be eyomedzelawo manya naneke kura tso ɣeyiɣi si me nuwuwua ava la ŋu oa? Ao, elabena egblɔ nya geɖe tso ale si xexea me anɔ ne nuwuwua le aƒe tum la ŋu. Mí katã míele “nuɖoanyi sia ƒe nuwuɣi la” ƒe dzesi si ŋu wòƒo nu tsoe tsitotsito la teƒe kpɔm.—Xlẽ Mateo 24:3-7.\nAlilikpo sue si dze le ƒu gome koe na Eliya ka ɖe edzi be ɣeyiɣia de na Yehowa be wòaɖe afɔ. Ŋkeke mamlɛawo ƒe dzesia na míekpɔ susu vevi siwo tae wòle be míawɔ nu kpata ɖo\n14 Dzesi ma ƒe akpa ɖe sia ɖe na kpeɖodzi sẽŋu si ŋu kakaɖedzi le. Ðe kakaɖedzi le kpeɖodzi mawo ŋu ale gbegbe be woaʋã mí míawɔ nu kpata le subɔsubɔdɔwɔwɔ na Yehowa mea? Alilikpo sue si dze le ƒu gome koe na Eliya ka ɖe edzi be ɣeyiɣia de na Yehowa be wòaɖe afɔ. Ðe nyagblɔɖila wɔnuteƒe la ƒe mɔkpɔkpɔa zu dzodzroa?\nYehowa He Gbɔdzɔe Kple Yayrawo Vɛ\n15, 16. Nu kawoe dzɔ kpatakpata kplɔ wo nɔewo ɖo, eye nu ka ŋue Eliya anya bu tso Axab ŋu?\n15 Nuŋlɔɖia gblɔ na mí be: “Eye wòva me bena, alilikpo xe dziƒo enumake tsiɖitsiɖi, ya le ƒoƒom, eye tsi gã aɖe dza. Tete Axab ɖo tasiaɖam heyi Yezreel.” (1 Fia. 18:45) Ðeko nuwo dzɔ kplɔ wo nɔewo ɖo kpatakpata. Esime Eliya ƒe subɔvia nɔ nyagblɔɖilaa ƒe gbedeasia gblɔm na Axab la, alilikpo sue ma keke ɖe enu hexɔ dziŋgɔlia katã, si na yame xe litii. Ya sesẽ aɖe ƒo, eye tsi gã aɖe dza ɖe Israel nyigba la dzi mlɔeba, si wɔe be ƒe etɔ̃ kple afã ƒe kuɖiɖia nu tso. Anyigba si ƒu kplakplakpla la no tsia ƒiaƒiaƒia. Esi tsia va nɔ dzadzam sesĩe la, Kison tɔʋu la yɔ gbagba, eye ɖikeke mele eme o be eklɔ Baal ƒe nyagblɔɖila siwo wowu la ƒe ʋu ɖa. Esia nye mɔnukpɔkpɔ na Israel vi siwo tra mɔ la hã be woakɔ wo ɖokuiwo ŋu tso Baal subɔsubɔ ƒe ɖiƒoƒo si me woƒo wo ɖokuiwo ɖo la me le anyigba la dzi.\n“Tsi gã aɖe dza”\n16 Kakaɖedzitɔe la, Eliya kpɔ mɔ be woawɔe nenema! Ðewohĩ ebu ale si ŋkekea me nudzɔdzɔ wɔnukuawo awɔ dɔ ɖe Axab dzii ŋu. Ðe Axab atrɔ dzi me ahakɔ eɖokui ŋu tso Baal subɔsubɔ ƒe ɖiƒoƒoa mea? Nu siwo dzɔ le ŋkekea me la ɖe susu vevi siwo tae wòle be wòawɔ tɔtrɔ mawo ɖo la fia. Míate ŋu anya tame si bum Axab nɔ le gaƒoƒo ma me ya o. Ðeko nuŋlɔɖia gblɔ na mí be fia la ‘ɖo tasiaɖam heyina Yezreel.’ Ðe wòsrɔ̃ nane tso nu siwo dzɔ mea? Ðe wòɖoe be yeawɔ tɔtrɔa? Nu siwo va dzɔ kplɔe ɖo la ɖee fia be menɔ nenema o. Gake ŋkekea mewu enu na Axab kple Eliya siaa haɖe o.\n17, 18. (a) Nu kae dzɔ esi Eliya dze mɔ yina Yezreel? (b) Nu kae wɔ nuku le du si Eliya ƒu tso Karmel yi Yezreel la ŋu? (Kpɔ etenuŋɔŋlɔa hã.)\n17 Yehowa ƒe nyagblɔɖilaa hã dze mɔ si tututu Axab to la dzi. Mɔ legbee aɖe si wòazɔ to tsidzadza kple viviti me la dze ŋgɔe azɔ. Gake nu wɔnuku aɖe dzɔ.\n18 “Yehowa ƒe asi va Eliya dzi, eye wòbla ali dzi heƒu du dze Axab ŋgɔ va se ɖe Yezreel.” (1 Fia. 18:46) “Yehowa ƒe asi” nɔ Eliya dzi le nukumɔ aɖe nu vavã. Yezreel gbɔ didi abe kilometa 30 ene, eye menye sɔhɛ hãe Eliya nye o. * Wò ŋutɔ kpɔe ɖa le susu me be nyagblɔɖilaa lé eƒe awu ʋlayaa ƒe agɔmegbɔ hetsɔ sa ɖe ali ale be yeate ŋu avo aƒu du nyuie, eye wòde afɔ du me to mɔ ma si dzi ba le la dzi—enɔ du ƒum sesĩe ale gbegbe be wòva tu fia ƒe tasiaɖam la, to eŋu hegblẽe ɖe megbe ʋĩi!\n19. (a) Ŋusẽ kple ŋutete si Mawu na Eliya la ɖoa ŋku nyagblɔɖi kawo dzi na mí? (b) Kakaɖedzi kae nɔ Eliya si esime wònɔ dua ƒum ɖo ta Yezreel?\n19 Yayra ka gbegbee nye esi wònye na Eliya! Nudzɔdzɔ dodzidzɔname aɖe ŋutɔe wònye nɛ be wòase le eɖokui me be ŋusẽ, dzo yeye kple ŋutete tɔxɛ ɖo ye me, ɖewohĩ wu ale si wònɔ nɛ le eƒe sɔhɛme gɔ̃ hã. Esia ɖo ŋku kakaɖedzinya siwo le nyagblɔɖiwo me ku ɖe lãmesẽ deblibo kple dzo yeye si agaɖo nuteƒewɔlawo me le anyigba dzi Paradisoa me la dzi na mí. (Xlẽ Yesaya 35:6; Luka 23:43) Esi Eliya nɔ dua ƒum to mɔ ma si dzi ba le dzi la, eka ɖe edzi be ye Fofo Yehowa, Mawu vavã ɖeka la, kpɔ ŋudzedze ɖe ye ŋu!\n20. Nu kae míate ŋu awɔ be Yehowa nayra mí?\n20 Yehowa dina vevie be yeayra mí. Viɖe gãe eƒe yayrawo nye na mí, eya ta mina míaʋli vevie be eƒe yayrawo nasu mía si. Abe Eliya ene la, ele be míanɔ ŋudzɔ ahanɔ ŋku lém ɖe kpeɖodzi sẽŋu siwo ɖenɛ fiana be eteƒe madidi o, Yehowa aɖe afɔ be eƒe lɔlɔ̃nu nava eme le míaƒe ɣeyiɣi vɔ̃ sia si me nuwɔwɔ kpata hiã le la me. Abe Eliya ene la, kpeɖodzi sẽŋuwo li siwo tae wòle be míaka ɖe Yehowa, “Mawu nuteƒetɔ” la dzi bliboe ɖo.—Ps. 31:6.\n^ mm. 18 Esia megbe kpuie la, Yehowa de dɔ asi na Eliya be wòana hehe Elisa, ame si ŋu wogblɔ le emegbe be ‘edea tsi asi na Eliya.’ (2 Fia. 3:11) Elisa nye Eliya ƒe subɔvi, eye anɔ eme godoo be ena kpekpeɖeŋu siwo ame tsitsi hiã lae.\nAleke Eliya ɖee fia be yedoa vevie gbedodoɖa?\nAleke Eliya ɖee fia be yeka ɖe Yehowa ƒe ŋugbedodoa dzi?\nŊudzɔnɔnɔ ƒe kpɔɖeŋu nyui kae Eliya ɖo ɖi?\nNu kae nàdi be yeawɔ be nàsrɔ̃ Eliya ƒe xɔse?\nƉoe Ɖe Amewo Ɖoe Ɖe Amewo Enɔ Ŋudzɔ, Eye Wòlala\nEliya Nɔ Ŋudzɔ, Eye Wòlala


GBE BUBU Albanian Amharic Arabic Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Finnish Franse Georgian German Hiligaynon Hungarian Indonesian Italian Japanese Kirghiz Korean Latvian Lithuanian Malayalam Myanmar Norwegian Polish Portuguese Romanian Russian Setswana Sinhala Slovak Slovenian Spanish Swahili Swedish Thai Turkish Ukrainian Urdu Vietnamese\nZi geɖe la, dzila siwo fiaa nu wo viwo tso woƒe vidzĩme ke la kpɔnɛ dzea sii be yewoƒe agbagbadzedzewo tsea ku nyuiwo. Dorian, si nye ɖevi dzaa le Peru, South America la, wɔ dɔ le Teokrasi Subɔsubɔ Sukua me le Yehowa Ðasefowo ƒe Fiaɖuƒe Akpata me zi gbãtɔ esime wòxɔ ƒe ene. Esi wòva te sukudede la, ete ŋu zã Biblia tsɔ ɖe nu si ta meɖua Kristmas o la me na eƒe nufiala kple sukuxɔmehatiwo.\nNyitsɔ laa, esime Dorian xɔ ƒe atɔ̃ la, wobia tso esi be wòaƒo nu tso dzixɔse si le esi ku ɖe vifofowo ƒe azã (Father’s Day [Fête des pères]) ŋu na suku bliboa, le sukuvi 500 ŋkume. Edzra miniti ewo ƒe nuƒo aɖe, si wòtu ɖe Efesotɔwo 6:4 dzi la ɖo, eye wòna tanyae be, “Vifofo Ƒe Agbanɔamedziwo.” Eƒo eƒe nuƒoa ta kple nya siawo be, “le esi míanɔ vifofowo ƒe azã ɖum zi ɖeka le ƒe me teƒe la, ele be mí ɖeviwo míabu mía dzilawo ahaɖo to wo gbe sia gbe.”\nƑe 1943 mee woɖo Teokrasi Subɔsubɔ Sukua, abe kpekpe siwo Yehowa Ðasefowo wɔna kwasiɖa sia kwasiɖa la dometɔ ɖeka ene, be woatsɔ akpe ɖe ɖeviwo kple tsitsiawo siaa ŋu woabi ɖe nuƒoƒo le dutoƒo me. Tso ɣemaɣi la, enye Biblia me hehenana si hã wɔa akpa vevi aɖe le nuxlɔ̃ame si wona dzilawo be woahe wo viwo la me.—Lododowo 22:6.\nLe November 2005 me la, Simon, ɖevi si xɔ ƒe ade, le Switzerland (Suisse) la xlẽ Biblia zi gbãtɔ le Teokrasi Subɔsubɔ Sukua me. Anɔ abe ƒe ɖeka megbe ene la, wobia gbee le Yehowa Ðasefowo ƒe takpekpe aɖe si ame gbogbo aɖewo de la me. Aleke wòsena le eɖokui me ku ɖe Mawu subɔsubɔ ŋu?\nKristotɔwo ƒe kpekpewo dede dzɔa dzi na Simon ŋutɔ, si wɔe be wòdzea agbagba dea kpekpe ɖe sia ɖe, ne ɖeɖi te eŋu hã. Hekpe ɖe eŋu la, ewɔa ɖeka kple eƒe ƒomea me tɔwo le gbeƒãɖeɖedɔa wɔwɔ me. Ɣleti sia ɣleti la, emaa Gbetakpɔxɔ kple Nyɔ! magazineawo ɖekaɖeka 30 va ɖo 50 na ɖeviwo kple tsitsiawo siaa. Gakpe ɖe eŋu la, egblɔa Biblia me nyawo na fofoa si menye Ðasefo o zi geɖe hedea dzi ƒo nɛ be wòawɔ ɖeka kple ƒomea yewoade kpekpeawo.\nÐikeke aɖeke mele eme o be, dzila siwo hea wo viwo “le Yehowa ƒe amehehe kple susua mamla me” la kpɔa dzidzɔ geɖe ne wo viwo lɔ̃ xɔ hehe si wona wo hetsea dzɔdzɔenyenye ƒe kuwo.—Efesotɔwo 6:4; Yakobo 3:17, 18.—g07-E 08.\nDorian, le suku\nSimon, le Fiaɖuƒe Akpata me\nƉoe Ɖe Amewo Ɖoe Ɖe Amewo Mawusosroɖa Ŋuti Hehenana Tsea Ku Nyui\ng 1/08 axa 22


Debora Kple Yael—Nyɔnu Kalẽtɔ Eve Le Biblia | Biblia Me Ŋutinya\nNE ISRAEL-VIWO ɖo fukpekpe me la, wodoa ɣli yɔa Yehowa. Yehowa ɖoa eŋu na wo, eye wònaa kplɔla sesẽwo be woakpe ɖe wo ŋu. Biblia yɔ kplɔla siawo be ʋɔnudrɔ̃lawo. Yosuae nye ʋɔnudrɔ̃la gbãtɔ, eye ʋɔnudrɔ̃la siwo kplɔe ɖo la dometɔ aɖewoe nye Otniel, Ehud kple Samgar. Gake amesiwo kpe ɖe Israel ŋu la dometɔ eve nye nyɔnuwo; wo ŋkɔe nye Debora kple Yael.\nDebora nye nyɔnu nyagblɔɖila. Yehowa gblɔa nusi ava dzɔ la nɛ, eye wògblɔa nusi Yehowa gblɔ la na dukɔa. Debora nye ʋɔnudrɔ̃la hã. Enɔa anyi ɖe deti aɖe te le todua me, eye amewo vaa egbɔ hena kpekpeɖeŋu le woƒe kuxiwo me.\nƔeyiɣi sia me la, Yabin nye Kanaan-fia. Aʋatasiaɖam 900 le esi. Eƒe aʋawɔlawo sesẽ ale gbegbe be wozi Israel-vi geɖe dzi wova zu kluviwo na Yabin. Fia Yabin ƒe aʋakplɔlagã enye Sisera.\nGbeɖeka Debora dɔ ame woɖayɔ Ʋɔnudrɔ̃la Barak vɛ, eye wògblɔ nɛ bena: ‘Yehowa gblɔ be: “Ðe ŋutsu 10,000, nàkplɔ wo ayi Tabo-to dzi. Makplɔ Sisera vɛ na wò le afima. Eye mana nàɖu eya kple eƒe aʋawɔlawo dzi.”’\nBarak gblɔ na Debora be: ‘Ne àyi kplim la, ke mayi.’ Debora kplɔe ɖo, gake egblɔ na Barak bena: ‘Ne èɖu dzi la, kafukafu manye tɔwò o, elabena Yehowa atsɔ Sisera ade nyɔnu aɖe si me.’ Alea wòva dzɔe.\nBarak ɖi tso Tabo-toa dzi be yeado go Sisera ƒe aʋawɔlawo. Tete Yehowa na tsiɖɔɖɔ va eye futɔ, siwo nye aʋawɔlawo la no tsi ku. Gake Sisera ɖi le eƒe tasiaɖam me hesi dzo.\nƔeyiɣi ʋɛ aɖe megbe la, Sisera va Yael ƒe agbadɔ gbɔ. Eyɔe be nege ɖe eme, eye wòna notsie wòno. Esia na be alɔ̃ tsɔe, eye kasia edɔ alɔ̃ yi eme ʋĩ. Tete Yael tsɔ tsyoti, si wòkpa tsũe la heƒo ɖe ŋutsu vɔ̃ɖi sia ƒe tame. Emegbe esi Barak va la, etsɔ Sisera kuku la fiae! Eyata èkpɔ be nusi Debora gblɔ la va eme nyateƒe.\nMlɔeba la, wowu Yabin hã, eye Israel-viwo gakpɔ tomefafa vi aɖe.\nƲɔnudrɔ̃lawo 2:14-22; 4:1-24; 5:1-31.


Yesaya 60 - Holy Bible [Ewe Bible 1913] - (Yes 60)\nTso naklẽ, elabena wò kekeli gbɔna, eye Yehowa ƒe ŋutikɔkɔe adze ɖe dziwò!\nElabena viviti xɔ anyigba dzi, eye blukɔ tsyo dukɔwo, ke wò la, Yehowa adze ɖe dziwò, eye eƒe ŋutikɔkɔe ado ɖe dziwò.\nAnyigba dzi dukɔwo azɔ le wò kekeli nu kple fiawo le wò keklẽ ƒe dzedze nu.\nFɔ kɔ dzi nakpɔ nu godoo va kpe, wo katã woƒo ta kpli gbɔna gbɔwò! Wo ŋutsuviwo atso didiƒe ava, eye woakpa wo nyɔnuviwo ɖe axada me.\nEkema akpɔe, eye àko atsemenu, wò dzi adzo kpo, eye wòavu eɖokui; elabena atsiaƒu me nu xɔasiwo do agbogbo ɖe dziwò, eye dukɔwo ƒe kesinɔnuwo va na wò.\nKposɔwo anyẽ atsyɔ wò bibibi kple kposɔviwo tso Midian kple Efa; wo katã woatso sika kple dzudzɔ ʋeʋẽedonu atso Seba vɛ, eye woaɖe gbe ƒã Yehowa ƒe kafukafu.\nKedar ƒe lãhawo katã aƒo ƒu ɖe ŋuwò, eye Nebayot ƒe agbowo asubɔ wò; woava nye vɔsamlekpui dzi, ne woadze ŋunye, eye mawɔ leke na nye atsyɔ̃xɔ la.\nAmekawoe nye esiawo, siwo le ya ʋum abe alilikpo ene, eye abe ahɔnee yina ɖe eƒe xɔ gbɔ ene?\nNyee ƒukpowo le mɔ kpɔm na, eye Tarsis-ƒukpowo ɖo ŋgɔ, be woakplɔ viwòwo tso didiƒe vɛ; wohe woƒe klosalo kple sika ɖe asi hena Yehowa, wò Mawu ƒe ŋkɔ, hena Israel ƒe kɔkɔetɔ la, elabena eɖo atsyɔ̃ na wò.\nAmedzroviwo aɖo wò gliwo, eye woƒe fiawo asubɔ wò; elabena le nye dɔmedzoe me meƒo wò, eye makpɔ nublanui na wò le nye amenuveve me.\nWo agbowo anɔ nuvo ɖaa, eye womado wo o zã Kple keli, ne woahe dukɔwo ƒe kesinɔnuwo ve na wò, eye woƒe fiawo nanɔ wo nu.\nDukɔ kple fiaɖuƒe, siwo be, yewomade ta tewò o la nu ayi, eye woatsrɔ̃ anyigba dzi dukɔ mawo gbidigbidi.\nWoahe Libanon ƒe atsyɔ̃, sesewu, fɔfɔli kple kpomi siaa vɛ na wò, ne natsɔ aɖo atsyɔ̃ na nye kɔkɔeƒe ƒe nɔƒe, eye nade bubu nye afɔ nɔƒe ŋu.\nEye amesiwo se ŋuta le ŋuwò la ƒe viwo ado dɔgɔ̃e ava gbɔwò, amesiwo katã ɖe alɔme le ŋuwò la, ade ta agu ɖe wò afɔ nu ahayɔ wò be: „Yehowa ƒe ɖu.“ „Israel ƒe kɔkɔetɔ ƒe Zion“.\nEsi wogblɔ wò ɖi, wogbe wò nya, eye amea ɖeke meto ŋuwò yi o ta la, matsɔ wò awɔ atsyɔ̃e tegbee kple dzidzɔ na ƒomeawo katã.\nÀno dukɔwo ƒe notsi, eye àno fiawo ƒe no, ne nadze sii be, nye Yehowa enye wò xɔnametɔ, Yakob ƒe ŋusẽtɔ enye wò ɖela.\nMahe sika vɛ ɖe akɔbli teƒe kple klosalo ɖe gayibɔ teƒe, akɔbli ɖe ati teƒe, eye gayibɔ ɖe kpewo teƒe, matso ŋutifafa aɖo tatɔe na wò kple dzɔdzɔenyenye aɖo wò dɔnunɔlae.\nƔe maganye kekeli na wò le ŋkeke me azɔ o, eye dzinu magaɖi na wò, be xexeme nakɔ o; ke boŋ Yehowa anye wò kekeli tegbee, eye wò Mawu anye wò atsyɔ̃ɖoɖo.\nWò ɣe magaɖo to azɔ o, eye wò dzinu magaɖo xɔ o, elabena Yehowa lanye wò kekeli tegbee, eye wò nuxaɣi nu va yi.\nWò dukɔ anye ame dzɔdzɔewo sɔŋ, eye anyigba anye wo tɔ tegbee, nye atibɔmeti fẽ kple nye asinudɔwɔwɔ, si ade bubu ŋunye la, wonye.\nAme suewo azu akpe, eye ame ʋeewo azu dukɔ sesẽ. Nye Yehowa, nye asi matsɔ awɔe le ewɔɣi.


De Yehowa Ƒe Dziɖulanyenye Dzi! | Nusɔsrɔ̃\n“Yehowa, mía Mawu, wòe dze be nàxɔ ŋutikɔkɔe, bubu kple ŋusẽ, elabena wòe wɔ nuwo katã.”—NYAÐ. 4:11.\nHADZIDZI: 12, 150\nNu ka tae Yehowa ye dze be wòanye xexea katã ƒe Dziɖulagã?\nNu ka tae Yehowa ƒe dziɖuɖue nye nyuitɔ kekeake?\nAleke míate ŋu ade Yehowa ƒe dziɖulanyenye dzi fifia?\n1, 2. Nu ka dzie wòle be mía dometɔ ɖe sia ɖe naka ɖo? (Kpɔ nɔnɔmetata si le nyati sia ƒe gɔmedzedze.)\nABE ale si míedzro eme le nyati si do ŋgɔ na esia me ene la, Abosam tsɔ nya ɖe Yehowa ŋu be meɖua dzi le mɔ nyuitɔ nu o, eye eme anyo na amegbetɔwo wu ne woawo ŋutɔwo woɖu wo ɖokuiwo dzi. Ðe Satana ƒe nyaa le emea? Tsɔe be amegbetɔwo ate ŋu aɖu wo ɖokuiwo dzi, eye le ɣeyiɣi ma ke me la, woanɔ agbe tegbee. Ðe eme anyo na wo wua? Ke ne anya wɔ be nànɔ ɖokuiwò si Mawu ƒe mɔfiafia manɔmee eye nànɔ agbe tegbee ya ɖe, ɖe esia ana nàkpɔ dzidzɔ wua?\n2 Ame aɖeke mate ŋu aɖo nya mawo ŋu na wò o. Ele be mía dometɔ ɖe sia ɖe nabu wo ŋu nyuie. Ne míewɔe nenema la, míava kpɔe kɔtɛ be Mawu ɖua dzi le mɔ nyuitɔ nu. Eƒe dziɖuɖue nye nyuitɔ kekeake. Eye ele be míade edzi kple dzi blibo. Biblia ɖo kpe edzi be esɔ be míawɔe alea. Na míadzro nya si Biblia gblɔ ku ɖe nu si tae Yehowae dze be wòanye xexea katã ƒe Dziɖulagã la ƒe kpɔɖeŋu aɖewo me kpɔ.\nGOME LE YEHOWA SI BE WÒAÐU DZI\n3. Nu ka tae Yehowa ɖeɖe koe dze be wòanye xexea katã ƒe Dziɖulagã?\n3 Yehowa ye dze be wòanye xexea katã ƒe Dziɖulagã, elabena eyae nye Mawu ŋusẽkatãtɔ kple nuwo katã Wɔla. (1 Kron. 29:11; Dɔw. 4:24) Le ŋutega aɖe si ŋu woƒo nu tsoe le Nyaɖeɖefia 4:11 me la, ame 144,000 siwo aɖu fia kple Kristo le dziƒo la le gbɔgblɔm be: “Yehowa, mía Mawu, wòe dze be nàxɔ ŋutikɔkɔe, bubu kple ŋusẽ, elabena wòe wɔ nuwo katã, eye wò lɔlɔ̃nu ta woli, eye wowɔ wo ɖo.” Ɛ̃, esi wònye be Yehowae wɔ nuwo katã ta la, gome le esi bliboe be wòaɖu ame sia ame si le dziƒo kple anyigba dzi la dzi.\n4. Nu ka tae tsitretsitsi ɖe Mawu ƒe dziɖuɖu ŋu nye tiatiawɔblɔɖea ŋu dɔ wɔwɔ le mɔ gbegblẽ nu?\n4 Yehowae wɔ nu sia nu si le xexea me, ke Satana ya mewɔ naneke o. Eya ta, gome aɖeke mele esi be wòaɖu nuwɔwɔwo katã dzi o. Satana kpakple atsu kple asi gbãtɔa wɔ nu dadatɔe esi wodze aglã ɖe Yehowa ƒe dziɖuɖu ŋu. (Yer. 10:23) Ele eme be tiatiawɔblɔɖe le woamawo si, si fia be ablɔɖe le wo si be woatiae be yewomabɔbɔ ɖe Mawu ƒe dziɖuɖu te o ya. Gake ɖe wokpɔ mɔ awɔe nenema? Ao. Tiatiawɔblɔɖe si le amegbetɔwo si la wɔnɛ be wotea ŋu tsoa nya me nyuie le nu geɖe ŋu gbe sia gbe. Gake esia mefia be wokpɔ mɔ adze aglã ɖe ame si nye wo Wɔla kple Agbenala la ŋu o. Eya ta, eme kɔ ƒãa be tsitretsitsi ɖe Yehowa ŋu nye tiatiawɔblɔɖea ŋu dɔ wɔwɔ le mɔ gbegblẽ nu. Ele be amegbetɔwo katã nabɔbɔ ɖe Yehowa ƒe dziɖuɖu dzɔdzɔea te.\n5. Nu ka tae míate ŋu aka ɖe edzi be Mawu ƒe nyametsotsowo nɔa eteƒe ɣesiaɣi?\n5 Yehowae dze be wòanye Dziɖulagã le susu bubu aɖe hã ta. Eyae nye be, ewɔa eƒe ŋusẽ ŋu dɔ le dzɔdzɔenyenye deblibo me. Eya ŋutɔ gblɔ be: “Nyee nye Yehowa, Ame si nyoa dɔme, drɔ̃a ʋɔnu dzɔdzɔe hewɔa nu dzɔdzɔe le anyigba dzi; elabena nu siawoe dzea ŋunye.” (Yer. 9:24) Yehowa mehiã amegbetɔwo ƒe sewo hafi atso nya me le dzɔdzɔenyenye me o. Ke boŋ, eya gbɔe sedede siwo fiaa nu dzɔdzɔe wɔwɔ ame la tsona, elabena eƒe dzɔdzɔenyenye de blibo. “[Eli eƒe] fiazikpui anyi ɖe dzɔdzɔenyenye kple ʋɔnu dzɔdzɔe dɔdrɔ̃ dzi,” eya ta, míate ŋu aka ɖe edzi be eƒe sewo, mɔfiamewo kple afiatsotsowo katã dzɔ. (Ps. 89:14; 119:128) Satana tsɔ nya ɖe Yehowa ŋu be eƒe dziɖuɖu mele dzɔdzɔe o, evɔ eya ŋutɔ mete ŋu na dzɔdzɔenyenye xɔ aƒe ɖe xexe sia me o.\n6. Susu bubu ka tae Yehowae dze aɖu xexea dzi?\n6 Susu bubu si tae Yehowae dze be wòanye Dziɖulagã ye nye be sidzedze kple nunya si hiã be woaɖu xexea katã dzi nyuie la le esi. Esia dze kɔtɛ le ale si wòna ŋusẽ Via be wòte ŋu da dɔ siwo ɖɔktawo metea ŋu dana o la me. (Mat. 4:23, 24; Marko 5:25-29) Yehowa ya mebua dɔdada mawo be wonye nukunu kura o. Nu si tae nye be, enya ale si tututu míaƒe ametia wɔa dɔe, eye ŋutetea le esi be wòaɖɔ nu sia nu si gblẽ le eŋu la ɖo. Nenema kee ŋutete le esi hã be wòafɔ ame kukuwo ɖe tsitre eye wòaxe mɔ ɖe dzɔdzɔmefɔkuwo hã nu.\n7. Aleke gbegbee Yehowa ƒe nunya ƒo xexe si le Satana ƒe ŋusẽ te la ƒe nunya tae?\n7 Xexe si le Satana ƒe ŋusẽ te la le agbagba dzem be yewoakpɔ ta na masɔmasɔ siwo le edzi yim le dukɔ vovovowo me kpakple dukɔwo dome masɔmasɔwo, gake gbeɖegbeɖea koe. Yehowa ɖeɖe ko sie nunya le be wòahe ŋutifafa ava xexea me. (Yes. 2:3, 4; 54:13) Nu siwo míesrɔ̃na tso Yehowa ƒe nunya kple sidzedze ŋu la nana míesena le mía ɖokui me abe apostolo Paulo ene, esi gbɔgbɔ ʋãe wòŋlɔ bena: “Oo, Mawu ƒe kesinɔnuwo kple nunya kpakple sidzedze me goglo loo! Aleke eƒe ʋɔnudɔdrɔ̃wo me dzodzro tsitotsito meli o, eye eƒe mɔwo mele nyanya me o ale!”—Rom. 11:33.\nYEHOWA ƑE DZIÐUÐUE NYE NYUITƆ KEKEAKE\n8. Nu kae wɔa dɔ ɖe dziwò le ale si Yehowa ɖua dzii ŋu?\n8 Abe ale si míekpɔe va yi ene la, Biblia na eme kɔ ƒãa be Yehowae dze be wòaɖu dzi. Eɖe nu si tae wònye Dziɖula nyuitɔ kekeake la me. Susu ɖekae nye be eɖua dzi le lɔlɔ̃ me. Vavãe, ale si wòwɔa eƒe dziɖulanyenye ŋu dɔe la wɔa dɔ ɖe mía dzi ale gbegbe. Enye “nublanuikpɔla kple veveseɖeamenula, ame si medoa dziku kabakaba o, eye eƒe lɔlɔ̃ si nu metsina o kple eƒe nuteƒewɔwɔ sɔ gbɔ.” (2 Mose 34:6) Mawu dea bubu amegbetɔwo ŋu le ale si wòwɔa nu ɖe wo ŋui me. Eléa be na mí wu ale si míawo ŋutɔwo míate ŋui gɔ̃ hã. Abosam tso Yehowa nu be etea nu nyui esubɔla wɔnuteƒewo, gake aʋatsoe nya ma nye. Yehowa tsɔ Via gɔ̃ hã na ɖe mía ta ale be míate ŋu anɔ agbe tegbee!—Xlẽ Psalmo 84:11; Romatɔwo 8:32.\n9. Aleke míewɔ nya be Mawu tsɔ ɖe le eme na ame ɖekaɖekawo hã?\n9 Yehowa lɔ̃ eƒe amewo katã abe ƒuƒoƒo ene. Ke hã, etsɔ ɖe le eme na wo dometɔ ɖe sia ɖe hã. Le kpɔɖeŋu me, bu ale si Yehowa wɔ nu kple eƒe dukɔa le ƒe alafa etɔ̃ siwo me wòtia ʋɔnudrɔ̃lawo na wo be woaɖe wo tso ame siwo nɔ Israel dukɔa tem ɖe anyi la si me ŋu kpɔ. Le ɣeyiɣi sesẽ mawo me la, egatsɔa ɖe le eme na ame ɖekaɖekawo hã kokoko. Wo dometɔ ɖekae nye Rut. Menye Israel-vie wònye o, eye etsɔ nu geɖe sa vɔe ale be yeasubɔ Yehowa. Yehowa yra Rut wòkpɔ ŋutsu ɖe, eye wòdzi viŋutsu ɖeka hã. Gake mese ɖe afi ma o. Ne wova fɔ Rut ɖe tsitre la, akpɔe be ye viŋutsua ƒe dzidzimevie Mesia la nye. Wò ya bu ale si gbegbe wòawɔ dɔ ɖe edzii ne eva kpɔe be woŋlɔ yeƒe ŋutinyaa ɖe Biblia-gbalẽwo dometɔ ɖeka si wona ŋkɔe be Rut la me ŋu kpɔ!—Rut 4:13; Mat. 1:5, 16.\n10. Nu ka tae míate ŋu agblɔ be Yehowa ƒe dziɖuɖu metea ame ɖe anyi o?\n10 Yehowa ƒe dziɖuɖu metea ame ɖe anyi o, eye eƒe nya me mesẽ kpaɖii hã o. Ke boŋ, enaa ablɔɖe eteviwo eye wònana wokpɔa dzidzɔ. (2 Kor. 3:17) David ɖe esia gblɔ ale: “Gãnyenye kple atsyɔ̃ɖoɖo le [Mawu ŋkume], ŋusẽ kple dzidzɔ le enɔƒe.” (1 Kron. 16:7, 27) Nenema kee hakpala Etan hã ŋlɔ bena: “Dzidzɔtɔwoe nye dukɔ si nya aseyetsotso. Oo Yehowa, wozɔna le wò mo ƒe kekeli me. Wotsoa aseye le wò ŋkɔ me ŋkeke blibo la, eye wodoa wo ɖe dzi le wò dzɔdzɔenyenye me.”—Ps. 89:15, 16.\n11. Aleke míawɔ aka ɖe edzi bliboe be Yehowa ƒe dziɖuɖue nye nyuitɔ kekeake?\n11 Ne míedea ŋugble le Yehowa ƒe nyuiwɔwɔ ŋu edziedzi la, esia ate ŋu akpe ɖe mía ŋu míaka ɖe edzi bliboe be eƒe dziɖuɖue nye nyuitɔ kekeake. Esia awɔe be míava se le mía ɖokui me abe hakpalaa ene esi wògblɔ be: “Ŋkeke ɖeka le wò xɔxɔnu nyo wu ŋkeke akpe ɖeka le teƒe bubu!” (Ps. 84:10) Eƒe nyaa nye nyateƒe matrɔmatrɔ! Esi wònye be Yehowa lɔ̃ mí eye wònye mía Wɔla ta la, enya nu si míehiã be míakpɔ dzidzɔ la nyuie, eye enaa nu mawo mí le agbɔsɔsɔ me. Nu sia nu si wòbia tso mía si la dzi wɔwɔ ɖea vi na mí eye wònana míekpɔa dzidzɔ geɖe, ne esia bia be míatsɔ nanewo asa vɔe gɔ̃ hã.—Xlẽ Yesaya 48:17.\n12. Susu vevi ka koŋ tae míedea Yehowa ƒe dziɖulanyenye dzi?\n12 Biblia ɖee fia be le Kristo Ƒe Ƒe Akpe Ðeka Dziɖuɖua megbe la, ame aɖewo adze aglã ɖe Yehowa ƒe dziɖuɖu ŋu. (Nyaɖ. 20:7, 8) Nu ka gɔ̃e ana woawɔ nu sia? Ɣemaɣi la, woaɖe Abosam le gaxɔ me, eye ɖikeke mele eme o be adi be yeable amewo nu woadi wo ɖokui tɔ. Aleae wòwɔnɛ tso gbe aɖe gbe ke. Ðewohĩ adze agbagba be yeable wo nu woasusui be ne yewomeɖo to Yehowa o hã, yewoate ŋu anɔ agbe tegbee. Gake mate ŋu anɔ nenema gbeɖe o. Azɔ biabia lae nye be: Ðe míaxɔ eƒe alakpanya ma dzi asea? Ne míelɔ̃ Yehowa hesubɔnɛ le esi wòwɔa nyui na mí kple esi wònye xexea katã ƒe Dziɖulagã si dze ta la, míagbe Abosam ƒe susu vɔ̃ ma. Mímadi gbeɖe be míanɔ agbe Yehowa ƒe dziɖuɖu dzɔdzɔe si me lɔlɔ̃ le la manɔmee o.\nNƆ MAWU ƑE DZIÐUÐU ƑE AKPA DZI NUTEƑEWƆWƆTƆE\n13. Ne míesrɔ̃a Mawu la, aleke esia ɖenɛ fiana be míede eyama dzi?\n13 Edze be míade Yehowa ƒe dziɖulanyenye dzi kple dzi blibo. Abe ale si míekpɔe ene la, eyae dze be wòaɖu dzi, eye eɖua dzi le mɔ nyuitɔ kekeake nu. Ne míelé fɔmaɖimaɖi me ɖe asi hesubɔa Mawu nuteƒewɔwɔtɔe la, míeɖenɛ fiana be míede Yehowa ƒe dziɖulanyenye dzi. Mɔ bubu ka nue míagate ŋu aɖe esia afia le? Míagate ŋu awɔ esia ne míesrɔ̃a Yehowa le míaƒe nuwɔnawo me. Ne míekpɔa nyawo gbɔ abe ale si Yehowa awɔe ene la, míeɖenɛ fiana be míelɔ̃ eƒe dziɖuɖu eye míedea edzi.—Xlẽ Efesotɔwo 5:1, 2.\n14. Aleke hamemetsitsiwo kple ƒome ƒe tawo ate ŋu asrɔ̃ Yehowa?\n14 Míesrɔ̃e le Biblia me be Yehowa wɔa eƒe ŋusẽ ŋu dɔ le lɔlɔ̃ me. Esia ta, ƒome ƒe tawo kple hamemetsitsi siwo lɔ̃ Yehowa ƒe dziɖuɖu la mana woƒe nya me nasẽ kpaɖii o. Woasrɔ̃ Yehowa ƒe kpɔɖeŋu boŋ. Nenema tututue Paulo srɔ̃ Mawu kple Viae. (1 Kor. 11:1) Paulo medo ŋukpe amewo alo zi wo dzi be woawɔ nu si le eteƒe o. Ke boŋ, ewɔ nu si aʋã wo be woalɔ̃ faa awɔ nu si le eteƒe. (Rom. 12:1; Ef. 4:1; Filem. 8-10) Aleae Yehowa wɔa nui. Eya ta, nenemae wòle be mí ame siwo katã lɔ̃ eƒe dziɖuɖu hedea edzi la nawɔ nui.\n15. Ne míedea bubu tanyenye ƒe ɖoɖoa ŋu la, aleke wòɖenɛ fiana be míede Yehowa ƒe dziɖuɖu dzi?\n15 Aleke míewɔa nu ɖe ƒome ƒe tawo kple ame siwo le agbanɔamedzinɔƒewo ŋui? Ne míedea bubu wo ŋu hewɔa nu kpli wo aduadu la, míeɖenɛ fiana be míede Yehowa ƒe dziɖulanyenye dzi. Ne mímese nyametsotso aɖe gɔme nyuie o alo mewɔ ɖeka kple míaƒe susu o gɔ̃ hã la, míelɔ̃na faa wɔna ɖe teokrasiɖoɖowo dzi. Esia to vovo sãsãsã na ale si xexea wɔa nui ya, gake aleae ame siwo lɔ̃ Yehowa ƒe dziɖuɖu la wɔa nui. (Ef. 5:22, 23; 6:1-3; Heb. 13:17) Esia wɔwɔ ɖea vi na mí, elabe Mawu di vevie be eme nanyo na mí.\n16. Aleke ame siwo dea Mawu ƒe dziɖulanyenye dzi la tsoa nya me le nya siwo ka woawo ŋutɔwo la ŋu?\n16 Míeɖenɛ fiana be míedea Mawu ƒe dziɖulanyenye dzi le ale si míetsoa nya me le nya siwo ka míawo ŋutɔwo ŋu hã me. Yehowa medea sewo ku ɖe nu sia nu si míewɔna le agbe me ŋu o. Ke boŋ, enaa mɔfiame siwo kpena ɖe mía ŋu míenyaa eƒe susu le nuwo ŋu. Le kpɔɖeŋu me, eƒe sededewo megblɔ awu siwo tututu wòle be Kristotɔwo nado kple esiwo mele be woado o. Ke boŋ, ena míenya be yedi be míatia awu ƒe atsyãwo le ŋuɖɔɖo me eye míaƒe dzadzraɖo nanye esi dze Kristotɔwo. (1 Tim. 2:9, 10) Edi vevie hã be míagana míaƒe tiatiawo le go sia me nazu nukikli na ame bubuwo loo alo aɖia wo nu o. (1 Kor. 10:31-33) Ne míeɖea mɔ Yehowa ƒe susuwo kple eƒe didiwo koŋ fiaa mɔ míaƒe afɔɖeɖewo, ke menye míawo ŋutɔwo míaƒe didiwo ko o la, míeɖenɛ fiana be míelɔ̃ eƒe dziɖuɖu eye míede edzi.\nDe Mawu ƒe dziɖulanyenye dzi le wò nyametsotsowo kple ƒomea ƒe nyawo me (Kpɔ memama 16-18)\n17, 18. Mɔ siwo nu srɔ̃tɔwo ate ŋu aɖee afia le be yewode Yehowa ƒe dziɖulanyenye dzi la dometɔ aɖewo ɖe?\n17 Bu mɔ ɖeka aɖe si dzi Kristotɔ srɔ̃tɔwo ate ŋu ade Yehowa ƒe dziɖulanyenye dzi le ŋu kpɔ. Le kpɔɖeŋu me, tsɔe be kuxiwo va le srɔ̃ɖeɖea me wu ale si míekpɔ mɔ nɛ. Alo, srɔ̃ɖeɖea meva le abe ale si míesusui ene o. Ðe manyo be míadi ɣeyiɣi ade ŋugble le ale si Yehowa ŋutɔ hã wɔ nu kple blema Israel la ŋu oa? Yehowa gblɔ le kpɔɖeŋunyagbɔgblɔ nu be yenye blemadukɔ ma ƒe srɔ̃ŋutsu. (Yes. 54:5; 62:4) Kadodo si nɔ eya kple dukɔ ma dome la nɔ abe srɔ̃ɖeɖe si me kuxi sesẽwo nɔ ene. Ke hã, Yehowa metsɔ dzitsitsi ɖe ta le eme o. Ekpɔ nublanui na dukɔ la zi gbɔ zi geɖe eye wòwɔ nu, si wòbla kpli wo la dzi nuteƒewɔwɔtɔe. (Xlẽ Psalmo 106:43-45.) Ðe lɔlɔ̃ vavã si Yehowa ɖe fia le nya sia me la menana eƒe nu léa dzi na mí oa?\n18 Srɔ̃tɔ siwo lɔ̃ Yehowa ƒe mɔwo la srɔ̃a eyama le go sia me. Womenɔa mɔnu siwo mewɔ ɖeka kple Ŋɔŋlɔawo o dim be yewoaɖe ta le srɔ̃ɖeɖe si me kuxi le me o. Wonyae be Yehowa bla yewo ɖekae eye edi be ‘yewoaku ɖe’ yewo nɔewo ŋu. Nu ɖeka kolia si ate ŋu awɔe be ame aɖe nagbe srɔ̃a eye wòavo aɖe ame bubu wòasɔ le Ŋɔŋlɔawo nue nye ne srɔ̃a wɔ ahasi. (Mat. 19:5, 6, 9) Ne srɔ̃tɔwo le woƒe ŋutete katã wɔm be yewoana yewoƒe srɔ̃ɖeɖea nakpɔ dzidzedze la, efia be wodea Yehowa ƒe dziɖuɖu dzɔdzɔea dzi.\n19. Nu kae wòle be míawɔ ne míeda vo?\n19 Esi míenye ame madeblibowo ta la, míewɔa nu siwo medzea Yehowa ŋu o ɣeaɖewoɣi. Esia le nyanya na Yehowa, eya tae wòto Kristo dzi wɔ tafe ƒe ɖoɖoa na mí lɔlɔ̃tɔe. Eya ta, ne míeda vo le go aɖewo me la, ele be míabia Yehowa be wòatsɔ míaƒe vodada ake mí. (1 Yoh. 2:1, 2) Esia megbe la, le esi míanɔ fɔ bum mía ɖokui teƒe la, anyo be míasrɔ̃ nu tso vodada si míewɔ la me boŋ. Ne míeyi edzi nɔ Yehowa ŋu kplikplikpli la, atsɔ míaƒe vodada ake mí ahakpe ɖe mía ŋu be ƒomedodo nyui nanɔ mía kplii dome eye míasu te be míaƒo asa na vodada ma dzidzedzetɔe ɣebubuɣi.—Ps. 103:3.\n20. Nu ka tae wòle be míade Yehowa ƒe dziɖulanyenye dzi fifia?\n20 Le xexe yeyea me la, ame sia ame anɔ Yehowa ƒe dziɖuɖu te eye woasrɔ̃ nu tso eƒe mɔ dzɔdzɔeawo ŋu. (Yes. 11:9) Gake fifia gɔ̃ hã, míele nu geɖe srɔ̃m. Eye eteƒe madidi o, ame aɖeke magatsɔ nya ɖe Mawu ƒe dziɖuɖu ŋu azɔ o. Fifiae nye ɣeyiɣi si wòle be míato míaƒe nuteƒewɔwɔ, subɔsubɔdɔa wɔwɔ kple agbagbadzedze vevie be míasrɔ̃ eyama dzi aɖee afia be míede eƒe dziɖulanyenye dzi.\nƉoe Ɖe Amewo Ɖoe Ɖe Amewo De Yehowa Ƒe Dziɖulanyenye Dzi!


Nyaɖeɖefia 8 | Biblia Le Internet Dzi | Xexe Yeye Gɔmeɖeɖe (1984)\n8 Eye esi wòɖe nutrenu adrelia ɖa la, ɖoɖoe zi le dziƒo anɔ gaƒoƒo afã. 2 Eye mekpɔ mawudɔla adre siwo le tsitre ɖe Mawu ŋkume la, eye wotsɔ kpẽ adre na wo. 3 Eye mawudɔla bubu aɖe va ɖo, eye wòtsi tsitre ɖe vɔsamlekpui la xa, eye sikadzudzɔdosonu nɔ esi; eye wotsɔ atike ʋeʋĩ gbogbo aɖe nɛ, be wòatsɔe kpe ɖe ame kɔkɔewo katã ƒe gbedodoɖawo ŋu ana le sikavɔsamlekpui, si le fiazikpuia ŋkume la dzi. 4 Eye atike ʋeʋĩ la ƒe dzudzɔ tu kpe ɖe ame kɔkɔewo ƒe gbedodoɖawo ŋu tso mawudɔla la ƒe asi me yi dzi le Mawu ŋkume. 5 Gake enumake mawudɔla la tsɔ dzudzɔdosonu la, eye wòɖe dzo le vɔsamlekpui la me de eme wòyɔ, eye wòtsɔe ƒu gbe ɖe anyigba dzi. Eye dzi ɖe gbe, gbeɖiɖiwo ɖi, dzi ke dzo, eye anyigba ʋuʋu. 6 Eye mawudɔla adre, siwo si kpẽ adreawo le la, dzra ɖo na wo kuku. 7 Eye gbãtɔ ku eƒe kpẽ la. Eye tsikpe kple dzo si tsaka kple ʋu la dza, eye wotsɔe ƒu gbe ɖe anyigba; eye anyigba ƒe akpa ɖeka le etɔ̃ me fiã, eye atiwo ƒe akpa ɖeka le etɔ̃ me fiã, eye gbe mumuwo katã fiã. 8 Eye mawudɔla evelia ku eƒe kpẽ la. Eye wotsɔ nane si le abe to gã aɖe ene, si nɔ bibim kple dzo, la ƒu gbe ɖe atsiaƒu me. Eye atsiaƒu ƒe akpa ɖeka le etɔ̃ me trɔ zu ʋu; 9 eye nuwɔwɔ siwo le atsiaƒu me, siwo si luʋɔ* le la, ƒe akpa ɖeka le etɔ̃ me ku, eye tɔdziʋuwo ƒe akpa ɖeka le etɔ̃ me gbã. 10 Eye mawudɔla etɔ̃lia ku eƒe kpẽ la. Eye ɣletivi gã aɖe si nɔ bibim abe akaɖi ene la ge tso dziƒo, eye wòge dze tɔsisiwo ƒe akpa ɖeka le etɔ̃ me kple tsidzɔƒewo dzi. 11 Eye woyɔ ɣletivi ma ƒe ŋkɔ be Gbe Veve. Eye tsiwo ƒe akpa ɖeka le etɔ̃ me trɔ zu gbe veve, eye tsiawo na ameawo dometɔ geɖewo ku, elabena tsiawo nɔ vevem. 12 Eye mawudɔla enelia ku eƒe kpẽ la. Eye woƒo ɣe ƒe akpa ɖeka le etɔ̃ me kple ɣleti ƒe akpa ɖeka le etɔ̃ me kpakple ɣletiviwo ƒe akpa ɖeka le etɔ̃ me, bene woƒe akpa ɖeka le etɔ̃ me nado viviti, eye ŋkeke ƒe akpa ɖeka le etɔ̃ me nagakpɔ kekeli o, eye zã hã nenema ke. 13 Eye mekpɔ, eye mese hɔ̃ aɖe si nɔ dzodzom le dziƒo titina la wògblɔ kple gbe gã aɖe be: “Baba, baba, baba na ame siwo le anyigba la dzi le mawudɔla etɔ̃ siwo susɔ le woƒe kpẽwo ku ge kpuie la ƒe kpẽkukuwo ta!”


Psalmowo 49 | Biblia Le Internet Dzi | Xexe Yeye Gɔmeɖeɖe\nŊuɖoɖo ɖe nunɔamesiwo ŋu nye bometsitsi\nAme aɖeke mate ŋu axɔ nɔvia o (7, 8)\nMawu ɖea ame tso Tsiẽƒe si me (15)\nKesinɔnuwo mate ŋu axɔ na ame tso ku si me o (16, 17)\nNa henɔ la. Kora viwo+ ƒe ha. 49 Mi dukɔwo katã, misee. Miƒu to anyi, mi xexea* me nɔlawo katã, 2 Mi ame tsɛwo kple amegãwo,*Mi kesinɔtɔwo kple ame dahewo siaa. 3 Nye nu agblɔ nya siwo me nunya le,Eye nye dzimesusuwo+ aɖe gɔmesese afia. 4 Maƒu to anyi ɖe lododo ŋu;Maɖe nye adzowo gɔme ɖe saŋku ƒe ɖiɖi ŋu. 5 Nu ka ŋuti mavɔ̃ le xaxaɣiwo,+Esime ame siwo le didim be yewoaƒum anyi la ƒe nu vɔ̃ɖi wɔwɔ* ƒo xlãm? 6 Ame siwo le dzi ɖom ɖe woƒe nunɔamesiwo ŋu+Eye wotsɔ woƒe kesinɔnu gbogboawo le adegbe ƒomee la,+ 7 Wo dometɔ aɖeke mate ŋu axɔ na nɔvia akpɔ oEye mate ŋu axe etafe na Mawu o,+ 8 (Fexexe* ɖe woƒe agbe ta* xɔ asi ale gbegbe be,Womate ŋui akpɔ gbeɖe o); 9 Ne wòanɔ agbe tegbee eye makpɔ yɔdo o.+ 10 Ekpɔe be nunyalawo gɔ̃ hã kuna;Bometsilawo kple abunetɔwo siaa nu yina,+Eye wogblẽa woƒe kesinɔnuwo ɖi na ame bubuwo.+ 11 Woƒe dzimedidie nye be yewoƒe aƒewo nanɔ anyi ɖaa,Be yewoƒe avɔgbadɔwo nanɔ anyi tso dzidzime yi dzidzime. Woyɔ woƒe ŋkɔwo ɖe woƒe anyigbawo ŋu. 12 Gake ne bubu le amegbetɔ ŋu hã la, manɔ anyi ɖaa o;+Ðeko wòle abe lã siwo nu yina la ene.+ 13 Aleae movitɔwo ƒe mɔwo nɔna+Eye aleae ame siwo nɔa wo yome, siwo ɖoa dzi ɖe woƒe nya gbɔlowo ŋu la hã tɔ nɔna. (Sela) 14 Tsiẽƒe* ko woli na, abe alẽ siwo li na wuwu ene. Kue akplɔ wo;Ame dzɔdzɔewo aɖu wo dzi+ le ŋdi. Woanyunyɔ eye wo nu ayi keŋkeŋ;+Tsiẽƒee*+ anye aƒe si me woamlɔ, ke menye woƒe aƒe gãwo me o.+ 15 Ke Mawu aɖem* tso Tsiẽƒe*+ ƒe ŋusẽ si me,Elabena axɔm. (Sela) 16 Ne ame aɖe zu kesinɔtɔ la, mègavɔ̃ o,Eye ne atsyɔ̃ si le eƒe aƒe ŋu dzi ɖe edzi hã, mègavɔ̃ o, 17 Elabena ne eku la, mate ŋu atsɔ naneke ɖe asi o;+Eye eƒe atsyɔ̃ la mayi kplii o.+ 18 Elabena ekafua eɖokui* le eƒe agbenɔɣi.+ (Amewo akafu wò ne nu dze edzi na wò.)+ 19 Ke hã tɔgbuiawo gbɔ ko wòamlɔ mlɔeba. Womagakpɔ kekeli akpɔ o. 20 Ne bubu le ame aɖe ŋu, evɔ wògbe esia gɔmesese la,+Ðeko wòle abe lã siwo nu yina la ene.\n^ Alo, “nuɖoanyi sia.”\n^ Egɔmeɖeɖe tẽe, “amegbetɔƒomea kple amegbetɔviwo.”\n^ Egɔmeɖeɖe tẽe, “vodada.”\n^ Alo, “Tafe nana.”\n^ Alo, “Woƒe agbetaƒeƒle.”\n^ Alo, “aɖe nye luʋɔ.”


Israel Ƒe Fiaɖuƒea Ma | Biblia Me Ŋutinya\nFiaɖuƒe La Ma\nÈNYA nusita ŋutsu sia le eƒe awu vuvum kakɛkakɛa? Yehowae be nevuvui. Ŋutsu siae nye Mawu ƒe nyagblɔɖila Axiya. Ènya amesi nye nyagblɔɖila? Enye amesi Mawu gblɔa nusi gbɔna dzɔdzɔ ge la na doa ŋgɔ.\nAxiya le nu ƒom na Yerobeam le afisia. Yerobeam nye ŋutsu, si Salomo ɖo eƒe xɔtudɔ la ƒe akpa aɖe nu. Esi Axiya do go Yerobeam le mɔ sia dzi la, Axiya wɔ nukunu aɖe. Eɖe awu ʋlaya yeye, si wòdo la hevuvui ɖe kakɛ 12 me. Egblɔ na Yerobeam be: ‘Lɔ kakɛ 10 na ɖokuiwò.’ Ènya nusita Axiya tsɔ kakɛ 10 na Yerobeam mahã?\nAxiya ɖe eme be, Yehowa le fiaɖuƒe la xɔ ge le Salomo si. Egblɔ be Yehowa le to 10 tsɔ ge na Yerobeam. Esia fia be to eve koe asusɔ na Salomo ƒe vi Rexabeam wòaɖu fia ɖe edzi.\nEsi Salomo se nusi Axiya gblɔ na Yerobeam la, dzi kui ŋutɔ. Edi be yeawu Yerobeam. Gake Yerobeam si yi Egipte. Ɣeyiɣi aɖe megbe la, Salomo ku. Eɖu fia hena ƒe 40; ke azɔ la, via Rexabeam zu fia. Yerobeam se le Egipte be Salomo ku, eyata egbɔ va Israel.\nRexabeam menye fia ɖɔʋu o. Esẽ ŋuta ameawo ŋu wu fofoa Salomo gɔ̃ hã. Yerobeam kple ame ŋkuta aɖewo yi Fia Rexabeam gbɔ hebiae be wòakpɔ nublanui na ameawo. Gake Rexabeam gbe. Le nyateƒe me la, esẽ ŋuta wu tsã. Eyata ameawo ɖo fia Yerobeam ɖe to 10 dzi; gake Benyamin kple Yuda ƒe to eveawo lɔ̃ be Rexabeam nanye yewoƒe fia.\nYerobeam melɔ̃ be yeƒe amewo nayi Yerusalem aɖasubɔ le Yehowa ƒe gbedoxɔ me o. Eyata ewɔ sikanyivi eve, eye wòna to 10 fiaɖuƒe la subɔ wo. Eteƒe medidi o la, anyigba la yɔ fũ kple hlɔ̃dodo kple nuvlowɔwɔ.\nDzɔgbevɔ̃e hã ɖo to eve fiaɖuƒe la me. Esi Rexabeam zu fia mede ƒe atɔ̃ haɖe o la, Egipte-fia va wɔ aʋa kple Yerusalem. Etsɔ kesinɔnu geɖe dzoe le Yehowa ƒe gbedoxɔ me. Eyata ɣeyiɣi kpui aɖe koe gbedoxɔ la nɔ kɔkɔe abe alesi wotui la ene.\nFiawo I, 11:26-43; 12:1-33; 14:21-31.


Yesaya 2 - Holy Bible [Ewe Bible 1913] - (Yes 2)\nNya, si Yesaya, Amoz vi la, kpo le Yuda kple Yerusalem ŋu la enye si:\nAva me le ŋkeke mlɔeawo me be, Yehowa ƒe aƒe ƒe to la akɔ ta agbɔ towo ŋu, eye wòaƒo togbɛwo ta, eye anyigba dzi dukɔwo katã aƒo zi ɖe eŋu.\nEye dukɔ geɖewo atso agblɔ bena: Mina míayi Yehowa ƒe to la, Yakob ƒe Mawu ƒe aƒe la gbɔ, ne wòafia nu mí le eƒe mawo ŋu, eye míazɔ eƒe toƒewo. Elabena nufiame atso Zion, eye Yehowa ƒe nya atso Yerusalem.\nYakob ƒe aƒe, mitso, ne míazɔ le Yehowa ƒe kekeli me!\nKlosalo kple sika yɔ eƒe anyigba dzi fũ, eye eƒe kesinɔnuwo teƒe mekɔ o; sɔwo yɔ eƒe anyigba dzi fũ, eye eƒe tasiaɖamwo teƒe mekɔ o.\nLegbawo yɔ eƒe anyigba dzi fũ; wode ta agu na woawo ŋutɔwo ƒe asinudɔwɔwɔwo, nusiwo woawo ŋutɔwo ƒe asibide wɔ.\nAle amegbetɔ de ta agu, eye ŋutsu bɔbɔ eɖokui; màtsɔe ake wo o!\nYi ɖe agato me, eye naɣla ɖokuiwò ɖe ke me tso Yehowa ƒe ŋɔdzi kple eƒe gãnyenye ƒe atsyɔ̃ la nu!\nWoabɔbɔ amegbetɔwo ƒe ŋku kɔkɔwo ɖe anyi, eye woate ŋutsuwo ƒe dàda ɖe to, ale be Yehowa ɖeɖeko lanye gã le ŋkeke ma dzi.\nɖe Libanon ƒe sedertiwo katã, siwo ko, eye woƒo ta la ŋu, ɖe Basan ƒe logotiwo katã ŋu;\nɖe to kɔkɔwo katã kple togbɛ kɔkɔwo katã ŋu;\nɖe xɔ tsrala kɔkɔwo katã kple gli sesẽwo katã ŋu;\nɖe Tarsis-ʋuwo katã kple nukpɔkpɔ veviwo katã ŋu.\nWoabɔbɔ amegbetɔwo ƒe adegbeƒoƒo ɖe anyi, eye woate ŋutsuwo ƒe dàda ɖe to, ne Yehowa ɖeɖeko nanye gã le ŋkeke ma dzi.\nEye legbawo nu ayi keŋkeŋ.\nEye wòayi kpetowo kple anyigba dzi dowo me tso Yehowa ƒe ŋɔdzi kple eƒe gãnyenye ƒe atsyɔ̃ nu, ne etso, be yeado ŋɔdzi na anyigba.\nGbemagbe la amegbetɔ atsɔ eƒe klosalolegba kple eƒe sikalegba, siwo wòwɔ, be yeade ta agu na la, aƒu gbe na alegeliwo kple agutɔwo,\nne wòayi agadowo kple kpetowo me tso Yehowa ƒe ŋɔdzi kple eƒe gãnyenye ƒe atsyɔ̃ la nu, ne etso, be yeado ŋɔdzi na anyigba.\nEyata miɖe asi le amegbetɔ, si ƒe ŋɔti me gbɔgbɔ le la ƒe nya me, elabena nukata gɔ̃ woabui ɖo?